Lifan-Z/Chinese-poetries-txt huggingface dataset:
野鸟呼风金粟堆，曲江宫殿委荒苔。是非谁办笔褒贬，鸿燕屡惊春去来。偃月人今奸骨朽，浣花翁未醉眉开。吟君诗罢登山崦，立尽斜阳尚懒回。
洛雪一丈冻独鼾，谁其排闼惊袁安。千载神交两贤令，寄意爱此英姿寒。马缩龙埋万木折，胸次阳和骨立铁。纨袴儿曹东风花，不耐春寒能耐雪。
杞菊先生误作州，归来谁复与同游。蓑衣正可眠牛背，肉食终非相虎头。欲起黄陈分宇宙，能穿草树憩深幽。相看不用多言说，须向拈花笑处求。
李长庚愿识荆州，马伏波今愧少游。古道直能胶凤觜，官身焉取烂羊头。苦心文字雕奇劂，遁世林峦擅僻幽。鹤竹蜂花有家法，唐瓢更向外人求。
后生可畏古云然，斗大荒城得两贤。句眼端能敲一字，吟肠何啻著千年。淡中滋味参须透，圣处工夫语不传。我有长明古灯在，未妨三绝少陵编。
程君骨骼鼎钟古，杨子精神霜月明。学海一针元自正，词场百喙不能鸣。文潜雄浑开前路，无己深幽助晚成。老我苦心知己解，相逢差足慰平生。
寂静日月白云乡，漂摇湖海厖眉郎。壁间犹见画龙在，柱表不闻归鹤翔。杯酒新竹与同色，炉熏异花无此香。索茗浇渴上马去，绿树含雨山苍凉。
拟训诸郎业典坟，浪嗔众富醉红裙。千金子拥三千客，万户侯提百万军。带索荣公知不羡，饮瓢颜子定无闻。渊明肯仰宣明面，早办棺前自祭文。
世变茫茫不可期，珊瑚作婢捣黄糜。八千里有假附子，二十年无生荔枝。司马梦迷苏小小，屏山诗痛李师师。祇应骨朽心犹在，倒海难湔万古悲。
人生真乐在田庐，几顷膏腴几卷书。遴选友朋研简册，抚存僮仆课犁锄。紫荆一树永无恙，丹桂五枝应有余。孝弟俭勤植根柢，时闻佳气又充闾。
似惜残红未放稀，佳人怯试薄罗衣。桃花水涨冰犹凝，燕子泥融雪更飞。老去寻芳元自懒，病来吹霎不如归。常嫌禊帖书清朗，尔许奇寒可浴沂。
已近江南煮酒天，单衣时节更重绵。女郎鬬草频呵手，老子看花剩耸肩。归燕迎风帘外语，新鹅怯水岸间眠。雪如柳絮絮如雪，醉眼难禁故放颠。
殷仁周寿缺圆形，释宝仙清笑乞灵。何限台阶隆爵位，谁堪鼎足并仪形。岁寒臭味松梅竹，乾象光芒日月星。野服不殊人品似，年年苹藻荐芳馨。
黉宇祠堂塑像新，两朝邦伯间邦民。没身不朽缘何事，异世相知自有人。梅魄鹤魂招处士，松心凤咮吊累臣。宫墙数仞严香火，似胜萧萧野水滨。
想见吾儿挈我孙，浇松烧笋杏花村。自怜久罄青蚨橐，犹喜能赊绿蚁樽。万事是非双鬓识，十人兄弟一身存。春残决合为归计，未听啼鹃已断魂。
百品千株养牡丹，远同京洛近新安。种非富贵不能种，看到子孙方是看。麟脯琼浆金凿落，蛾眉翠袖玉阑干。天香易赋难陪席，政恐诗翁骨相寒。
彻夜无眠直到明，拟春晴又不春晴。酒材劣致平原督，花事愁闻望帝声。病体惯经寒热证，倦途浑忘短长程。五年浩荡江湖梦，犹喜相逢得友生。
恶风夜汹疾雷频，稍卧还兴起倒身。政复花时如此雨，谁知我辈本无春。破衣垢腻疮饶痒，短被斜欹脚倦伸。挨耐天明招敢叟，能来破闷赖斯人。
薄有盐酰胹竹孙，夜寒城郭似荒村。远更已觉逾三鼓，独酌无聊罄一樽。此道粗闻元自少，众人欲杀幸犹存。盲风怪雨青灯暗，庄蝶难凭入梦魂。
倦眠书砚付埃氛，烟尽当窗一篆云。黠鼠谁令如鬼物，痴猫吾欲与弹文。雨余自揣薪槱绝，客里尤怜仆厮勤。花尽春残不须惜，好谋归棹趁南薰。
诘曲盘桓手共携，暮归了不记东西。初筵秩秩谈无底，厦屋渠渠醉似泥。老貌白头愧青鬓，豪吟野鹜杂家鸡。相看一笑消长日，未信人间物易齐。
政是清和四月天，马头无数好山川。千花果熟黄鶑树，百谷秧深白鹭田。汉传风霜驱使节，越溪冰玉劈吟笺。四州士友相吟送，应羡风标似谪仙。
陈隋余习尚尘飞，可乏诗坛白羽挥。凡物晚成华者实，如吾素论是耶非。三生不堕扬州梦，一笑应知佛祖机。苦学若人亦余事，真源向上更深微。
南北间关万死身，今年六十九年人。偶容有酒仍容健，不叹无官肯叹贫。遣礼送诗烦故旧，借楼市馔请比邻。还闻共说虚翁寿，似陆严州过八旬。
虚叟惭非饮八仙，举杯属客每陶然。重逢今日初生日，预算明年致仕年。元亮有儿聊慰意，斛斯为话且随缘。老衰不竞黄陈律，前日诗如白乐天。
万物乾坤判女男，始终玄理要精探。九还七返无成说，一守三存亦浪谈。未必阳神正解出，可怜痴计谩多贪。谁能唤起梅花梦，生死何为十有三。
邂逅相逢两秃翁，亥年巳月巳时同。偶先一日敢争长，各及七旬俱固穷。尘世谁能吟鬓白，少年莫笑醉颜红。累朝南北兴亡事，合征公为太史公。
倒撑无底船和尚，撑上西天是世尊。万壑啼猿如下泪，一江明月与招魂。涅槃满证无生果，解脱深参阿字门。却笑孤山人未远，浪歌身异性长存。
凤凰山下隠君庐，水竹宽闲十亩余。稚子已能题砌叶，饮徒时许共畦蔬。杜同谷怨长镵柄，马伏波思下泽车。何似此公一丘壑，潸心逸兴酉阳书。
苍颜未怯冷风吹，过了残秋更自奇。细嚼菊花吞美酒，闲拈柿叶写新诗。繄谁屡贺参元火，与客仍消李远棋。七十余龄能有几，开怀切勿皱愁眉。
生死由来一念间，回头不落鬼门关。细思上策莫如醉，稍据要津焉得闲。婢仆冻饥犹恋主，儿童婚嫁合还山。一穷惹起无穷事，独乐吾惟学巷颜。
虚器浮名蜃结楼，潮痕才落水添舟。医工药不关生死，詹尹蓍宁究咎休。华盖天临批凤诰，长杨日侍射熊侯。是人有命皆能致，终许难凭智力求。
娱老曾微燕子楼，谋生又欠木奴洲。不无造物司行止，岂与齐民系戚休。幸际乾龙亨庶物，故希晋马锡康侯。妙龄今日如公等，声气方当叶应求。
诗眼书胸碧宙宽，暮天摇落纵遐观。霜明枫叶红于染，春点梅梢玉不寒。北望遥迎书雁至，南烹屡餍鲙鱼残。一规明月悬江海，几许人家夜枕安。
鹘飞欲没海天宽，万动盈虚静处观。一画微阳迎日至，九畴休征验时寒。世间劫火灰何限，物外仙棋局未残。好与苍生司性命，五风十雨报平安。
落木萧萧泽国宽，偶舒岩啸纵川观。六鳌海阔征帆远，万象天低步屧寒。旅泊余生箪食菲，宦游旧味瓮虀残。达人不堕牛山泪，何待将心与汝安。
芰制荷纫未絮衣，溪船信宿自堪归。倚门尚尔嗟行役，抱瓮元来久息机。江阔天遥鸿雁断，日斜岁暮稻粱稀。芋炉有地煨风雪，骨肉团栾夜共围。
最愁人处最高楼，空望三神想十洲。大药不灵从老病，把茅犹在盍归休。许追竹士陪梅友，肯羡蜂王慕蝶侯。曾点当时未舍瑟，谁知心地异由求。
楼南红气满霜天，新霁湖山晓色妍。七日喜逢长至日，百年惭到古稀年。故园卷餠思新菜，冻井浇梅出暖泉。谁信少陵夔府后，肯吟六琯五纹篇。
年年春至此胚𣍯，地上严凝地底温。能几蟾蜍圆月魄，即须霹雳起雷门。知时久偃蛟龙势，养气深培草木根。表里阳和见天道，梅花别是一乾坤。
湖共江宽更海宽，遥天纵玩复横观。雅知山对吟肩瘦，未怯霜欺醉面寒。感召丰登饶粒食，抚摩瘦敝起雕残。生灵百万俱高枕，公亦官清梦寐安。
三吴百越楚天宽，不厌登临不厌观。画舫红桥随处有，丹楼碧宇倚空寒。梅边吟思春光早，雁外归心夕照残。灯火沙河塘上路，岂无冻屋卧袁安。
梯天直上俯平宽，故国繁华尚可观。西子有船春色去，伍员无庙暮涛寒。九原事往人难问，四序功成岁又残。米贱酒平慰迟暮，巢林聊得一枝安。
抖擞羁怀强自宽，时登吴阜一闲观。陆机不作莼羹在，雷焕无踪剑气寒。倏忽池台荒草合，等闲歌舞落花残。兴亡生死真常在，命要深知分要安。
泰伯封疆四望宽，胜将吴越旧书观。苧罗山下春才到，麋鹿台边沼已寒。不有采香专怙宠，可能尝胆便除残。今年木德临心宿，重见家家衽席安。
一锥无地百弓宽，万事须分两眼观。仙子楼居凌倒景，野人卉服耐奇寒。金钗玉斝春帷满，黄卷青灯晓漏残。兴废荣枯手翻覆，几家能遣子孙安。
荡荡天宽眼亦宽，区区笑尔井中观。帆来狗国毛人远，楼倚牛郎织女寒。迅速年华榆燧改，槁枯世味蔗滓残。绝怜棺粪纷纷梦，未必槐安果是安。
情知新国用刑宽，坐致湖山复旧观。浙右谁非三世宦，江南终不十分寒。钱王陌上花犹好，苏小门前柳未残。革故鼎新谁料得，举安天下胜偏安。
极目无穷六合宽，仰天如以浑仪观。日躔箕斗逢长至，月宿奎娄届大寒。肘后方多难却老，杯中物到莫留残。来年七十身犹健，容膝归欤亦易安。
眼底胸中稍放宽，超然何肯惑荣观。余年早已知天命，古道谁堪共岁寒。驿使寄梅心独远，禅师分芋口无残。十诗说尽登临意，我但徐行步步安。
七十闲人两地仙，恰如同见会昌年。诗名我愧刘宾客，心事君真白乐天。致仕元无官爵累，藏书各有子孙传。磻溪淇澳可齐寿，入相封侯恐未然。
乃翁曾记脱靴亭，直节高风有宁馨。知命时年弃轩冕，传心学问本家庭。饱餐霅水仍苕水，高揭文星更寿星。我亦七旬乃雌甲，林惭磵愧负山灵。
霜天钟鼓趣晨兴，老我无毡脚似冰。千骑马尘跑玉勒，一枝梅影伴香灯。年当致仕元无位，心亦怀归苦未能。政用括囊保衰暮，可劳妒妇愤填膺。
十岁端平旧丙申，元贞重见丙申春。几灾几难到今日，诸父诸兄皆古人。未及悬车官已解，不能负贩子俱贫。细思多少同庚者，地下先埋富贵身。
岂料身为七十翁，开怀且放醉颜红。身存惟恨恩难报，世换还惊事总空。百岁尚余三袠数，万诗枉费一生工。盍簪列炬浑如梦，不似今年筑底穷。
五十五时官早休，即今七十复何求。亦思稍为儿孙计，政恐深贻祖父羞。岂不忆家良有说，偶然得酒更无忧。诸公富贵新桃版，我是春前旧土牛。
身是空中一点尘，心包天地却无垠。随缘任运勤收敛，补过知几暗省循。孰料百年登七袠，深惭白髪对青春。江梅欲结枝头子，合放余花次第新。
休致衰年暗自惊，闲呼张丈唤殷兄。马尘往往逢新贵，鸥梦依依忆旧盟。洛社绘图惭九老，汉庭绵𫈵付诸生。绣衣御史烦推毂，我有蓑衣永不更。
固穷早类从心孔，懒读今如便腹边。时制堪惊小戴记，初筵敢拟卫公篇。云何此老偏令寿，其或斯文遂有传。见一庵前碧溪在，花瓢归饮许仙泉。
新年未有一诗新，转觉羁怀感慨频。人日直连元日雨，梅花合让杏花春。避愁愁不拾孤影，怕冷冷偏缠老身。几夜五更了无寐，床头黠鼠亦欺人。
万马鸣鞭欲晓时，闲人盥漱未妨迟。儿童贺喜休多拜，卿相迁除不预知。随分乍醒仍乍醉，放怀无喜亦无悲。新年自爱新诗好，歙砚梅边洗刷丝。
名臣汲黯郑当时，笔阵秦王将尉迟。疾电震雷千里起，乖龙老蜃九渊知。诸公犹羡归田乐，老我终无叩角悲。补衮得人卧桑野，可愁二月卖新丝。
物有先时有后时，天工无早亦无迟。饱禁夜雨元非恶，暗受春风或未知。一死频烦衰白报，三生不为落红悲。解纷忆得吾家学，径与挥刀截乱丝。
即是黄鶑紫燕时，稍晴肯放百花迟。酒来尚许颜红借，春好何容鬓雪知。扶杖可从灵寿赐，闻琴肯作孟尝悲。山深粗有延年药，归老松根掘兔丝。
岁岁花时是病时，不争春早与春迟。阴晴谩复题窗记，节气还因检历知。杜若荐芳聊可采，秭归啼苦未须悲。老翁堪与少年竞，勤把青铜照颔丝。
七十翁非浪走时，夜窗自恨赋归迟。睡稀枕上无春梦，吟苦楼前有月知。茅索愿追田畯喜，瓜薪遥念室人悲。却须天上纶言手，小为农甿缓茧丝。
仕宦可止不止酒，乃所愿学陶五柳。春夏秋冬皆有花，四时无日不重九。莫欺左持蟹螯手，莫笑涎流面车口。醉能题壁又能歌，德行文章总无有。
忘形尔汝日诗酒，闭户拒客笑泄柳。慷慨酩酊属我辈，若楚云梦吞八九。隔桥暂许作邻人，莫待寄书凭雁鳞。聚首良难分手易，人生谁得自由身。
百杯不乱善食酒，如手捧玉肘生柳。貌醉心醒戒亢悔，一斟一酌干用九。犹龙世岂无斯人，渔网可致皆常鳞。蜾蠃螟蛉勿浪语，得似刘伶鸡肋身。
年来心事乐陶陶，气不低垂亦不豪。酒饮八分何必满，棋赢一子便为高。修行到此元非易，把捉从今更要牢。搢笏可须烦左手，年年留取剩持螯。
草木归根白露零，寒蛬欲蛰动酸吟。每惊世事如翻手，难保人生不负心。旷野嗟嗟三献玉，权门诩诩四知金。旧来梁上称君子，犹自潜形伺夜深。
细玩包瓜以杞爻，俊人肯与秃翁交。公侯复始须廊庙，尔汝忘形未草茅。各诵新诗针遇芥，相期古道漆投胶。一樽百尺楼头酒，玄白无心赋解嘲。
乃祖麒麟第一人，乃孙今代笔如神。三迁孟子慈闱教，十二甘罗相阀身。海内豪吟公与我，花边痛饮夏连春。浮生倏忽关山隔，数步过桥莫厌频。
吞若虞翻梦里爻，古人不死与神交。成名永保传青简，临事终当藉白茅。足可一瓢居陋巷，岂堪二膳养东胶。龟藏六用泥中乐，未信时人蝘蜓嘲。
眼空敢谓世无人，松菟相依似有神。邂逅十洲三岛客，崎岖万死一生身。深斟满酌堪同醉，雪鬓霜髯愧不春。别后诗筒恐难数，何如聊尔倡酬频。
送君诗者悉豪雄，男子身穷道不穷。为问何凭游海内，唯应所恃在胸中。渡过淮水即河水，路背南风多北风。谁料褐衣抱珠璧，九霄夜月贯长虹。
旧业田荒百顷莱，眉头长与醉怀开。春愁忍共金钗诀，夜禁偏嫌玉漏催。聚散有情都是梦，古今无物不成灰。何时再觅狭邪路，白骨谁非塌井苔。
可遨昆阆步瀛莱，祇爱钻腮笑靥开。暮雨朝云元易散，昏钟晓鼓故相催。身如病鹤犹遗骨，心似焦桐亦未灰。纵使吾曹不排闼，不应门阈上苍苔。
先君无罪谪封川，天畀遗孤出瘴烟。忽到古希年七十，犹思上大化三千。苦吟足可编诗史，狂醉真宜号谪仙。五子传家无一物，聊将书册当青毡。
一尺光阴七寸余，暗惊前路恐无余。匹如月欠三分满，又似蓂飘六片初。学问文章俱废忘，科名官职总空虚。诸孙中有小丁亥，十岁应能读我书。
论交未觉白头新，闭户车成合辙轮。自古云希七十老，即今仅见两三人。欲心久绝身宜健，醉鼻常鼾梦不春。嫁女婚男多少事，忘怀任运莫伤神。
扁舟一水接湖杭，久别先生道德光。名子我方思右咳，隔邻公此选东床。彭聃上寿终澌尽，刘白同年各健强。梅子黄时雨如许，小留信宿共清觞。
四十青春七十翁，客楼时得一樽同。子将仕矣云霄上，我合归欤涧谷中。凉夜岁星守南斗，丰年江国喜西风。许追父老鸡豚社，为说犹能醉颊红。
莫笑衰颓七十翁，老来柔外尚刚中。评诗青眼时虽白，借酒苍颜也自红。轻薄交游翻手雨，艰难仕宦打头风。休官至此六逢闰，能忍穷人不送穷。
自笑衰颓七十翁，全将拙钝易豪雄。犹贤乎已思诗苦，不失其驰饮酒恭。女嫁男婚俱失望，廷胪殿对总书空。倚楼夜夜看星斗，未了昏钟又晓钟。
一鸣场屋老书生，晚节蹉跎百不成。旧试卷忘涂注乙，新吟藁漫草真行。柄臣全似逢崔胤，座主徒劳识李程。第五阿房关许事，樊川终自有诗名。
饱观代谢四时成，勿讶阴晴小变更。何许三牲聊淡食，向来五马亦徒行。长哦王粲登楼作，浪得朱云请剑名。我死故应非短命，彼饕谁果是长生。
千古斯文未陆沉，夏因周继太骎骎。瓜分缪主獾郎学，灰烬阴传桧贼心。江总不惭同北狩，钟仪何限尚南音。一龛花院伤前事，犹胜棺穿蔓草深。
幼孤何敢事儿嬉，闻道惟惭性钝迟。早尚虚文迷释老，晚参实学溯濂伊。五更灯火芸千卷，两世冠裳桂一枝。梦幻无成吾不怨，庾愁江恨鬓丝丝。
神奇臭腐变穷通，宇宙纷纭醉眼中。邓禹第堪文学掾，刘歆早作国师公。干戈世故千岐异，礼乐民彝万古同。造化岂应全聩聩，秋来依旧有西风。
几夜楼东晓望时，长庚缺月傍参旗。江湖已满焉能久，天地将秋更不疑。暑渐变凉差可喜，老难重少自堪悲。年来辈行凋零尽，诗卷中多赋挽诗。
三十科名续父灯，岂知七十老无能。儿童半长余犹幼，门户中衰久未兴。南亩尽捐犹有宅，白头垂秃已如僧。平生诗力秋尤健，万里霜天击怒鹰。
颓龄侥幸古来稀，休致多年但欠归。决不再思龟左顾，幸犹免赋雉朝飞。江山如旧几寒暑，天地无情多是非。能办东篱一杯酒，可须疏傅有金挥。
平生为客太匆匆，已上西江又复东。只信一朝飞舴艋，何知五度落梧桐。绝怜牛女常遭谤，粗足莼鲈不叹穷。世外世间异天壤，政须深谷卧秋风。
笼鹤囊琴驾短篷，夏初言别又秋中。一天遥共团圆月，两地相忘矍铄翁。朝廷还公黄阁相，江湖乞我白苹风。金台乍到朋簪盍，肯系吟笺寄早鸿。
中川孤屿称诗才，雁荡龙湫遍赏来。千骑君侯鸣竞病，五年朋友共敲推。旧题谢守池边草，新寓逋仙屋角梅。欲叩吟窗看奇句，不应相遇只衔杯。
纷纷衮衮笑儒酸，独爱虀盐远绮纨。国手文章无敌手，将坛家世上诗坛。海艘荡寇鲸波静，江寺除凶鬼胆寒。才调极高心转小，近时人物此尤难。
两玉人俱出相家，一时顿有富才华。登楼赋咏追王粲，落帽风流致孟嘉。未肯一茎生白髪，相逢九日醉黄花。苏台欲往何由得，独立吴山眺晚霞。
鞭霆来自紫皇宫，天上纶言播德风。为报玉堂真学士，犹怜雪鬓老诗翁。星明斗极璇霄北，水注蓬莱碧海东。身不能飞心独往，承颜常在梦魂中。
闲与苍穹酹一杯，誓将坦荡答疏恢。谁非身住蓬莱岛，汝自心生滟滪堆。事久终难逃定论，运亨岂必藉高才。堕肤裂指河冰合，自有春风到早梅。
闲身不想入鹓行，家近何分客与乡。所喜今年年最稔，又逢此日日初长。云容顿改不为雨，雪意尚悭仍作霜。岂意老翁开八袠，朋来聊与共清觞。
自从丱角至童颠，是事无心总听天。今日喜逢长至日，来年恰遇古希年。一官三纪闲居半，万马千军命偶全。适有蜜蜂肯伴我，晴香烂醉玉梅前。
新年七十一衰翁，此道心知万折东。名位集贤唐学士，文章内相陆宣公。两朝纶浡倾前古，四海绅緌立下风。手把一枝梅欲寄，江南岁暮待春鸿。
压船塞户路迷途，絮帽毡衣马缓驱。一夜遽然三尺许，万家欢谓几年无。美观顿觉湖山改，生意潜回草木枯。面贱米平来岁事，饥民谁与续朝晡。
茂林枯树总模糊，半月檐声乍有无。天鼓北风神转王，地穷南海瘴全苏。战鼙戍角夜烽火，旅棹征鞍朝道途。辛苦一生亦奇绝，暮年犹许画寒炉。
老眼今犹见雪明，几番绝景慰生平。三高祠畔吴江棹，百战军前鄂汉城。颠沛艰难垂欲死，登临慷慨谩多情。骆驼乳紫青貂暖，老矣无由再玉京。
六十年前幼学儿，端平明日改嘉熙。黟川亡妹来归日，歙陇先君改葬时。学问文章成画餠，科名官爵著饶棋。细思未觉家声坠，能忍穷人不是痴。
晚节诗如白乐天，每逢元日有新篇。九胪唱第今三纪，七袠开端又一年。风雪五更怜过马，儿孙百指望归船。老身穷健无烦恼，犹倚文章卖酒钱。
扶胥湾口铁山头，汗漫空为万里游。一第仅如晁济北，万诗堪继陆严州。可用老扶灵寿杖，也曾亲到结邻楼。余生无所求于世，今世何人识故侯。
羞将白髪见青春，世事何关虮虱臣。去就时难千里梦，是非论定百年身。偶然不死由天地，尚可无惭对鬼神。敢问名垂汉唐史，萧曹房杜本何人。
谈笑丁年取甲科，一官潦倒鬓今皤。飞腾尚觉声名在，枯槁其如骨相何。舌鼓风雷无与敌，胸吞海岳未为多。向来一纪桐江上，殊欠先生共切磨。
时违运往岂无才，老气峥嵘隘九垓。漫仕有声徐偃国，赋归不愧子陵台。相逢苦雨泥双屐，可及晴湖泛一杯。忽又趁潮上桐濑，山中春笋正堪煨。
累朝科第总名臣，四世能诗才二人。参透雄深兼雅健，锻成俊逸更清新。马班翁季羞前躅，王谢云仍踵后尘。颇恨昔叨桐濑守，未能绣梓励儒绅。
我尝飞过洞庭湖，但有青天地欲无。出峡蜀人趋鼎澧，溯江荆阃救巴渝。飘零诗酒全如梦，流落兵戈剩此躯。今日升平归去好，泛洲应有橘千株。
题诗曾到古桃川，回首惊嗟四十年。画省郎官领宾客，白须道士似神仙。合城围解江流沸，鄂渚兵豗广徼穿。此处与公已相识，时筹前事一茫然。
今年五月冷非常，拥袖无聊一老尪。应俗但宜司马好，全生不必次公狂。绛人甲子差相近，皇考庚寅暗自伤。病酒客楼听泥屐，愁边更用雨淋浪。
未苏残醉茗频煨，夙荷诸公载酒来。照镜所存唯雪鬓，典衣已尽况银杯。色婴单豹偶然耳，带索启期焉怨哉。弱水元无三万里，此心安处是蓬莱。
畏途偶许玩余生，晚节尤难保令名。一秃翁真韩长孺，五男儿可晋渊明。凄风开户绵重著，漏雨溅床酒懒倾。俗事沓来败人意，且须坚坐待天晴。
岂料生逾七十年，孩提脱死瘴乡烟。未能汤餠觞朋友，祇合炉香拜祖先。养性有书知道理，夺胎无药学神仙。天都峰下旧茅屋，消得严滩十日船。
早与梅花歃血盟，岁寒同社保幽贞。八诗共识林和靖，一赋谁知宋广平。邂逅老夫传此本，殷勤今日送君行。开元宰相和羹事，铁石心肠待晚成。
平生自号爱梅人，家住江南野水滨。屋角暂辞千树雪，马头犹带一枝春。馨香事业终须在，酸苦工夫盍少伸。莫学君家旧处士，西湖空老太平身。
碧落金仙蹑汉庭，梵书翻写过东溟。宰官尝领润文使，法帖尚传遗教经。子敬比踪洛神赋，率更媲美醴泉铭。梦中五色文章笔，视草鳌扉趁妙龄。
退休敢望赐宫衣，破箧重寻旧暑𫄨。梅子黄时端午又，葵花红处故园非。画符焉用元无病，标锦休争但合归。赖有故人饷新煮，一杯草草勒鱼肥。
惭非好客郑当时，猥荷高人不见遗。顿悟可能参佛理，淡交谁是喜僧诗。过从未许泥行数，属和多因险韵迟。彼此缄縢各收拾，他年开卷两相知。
天目山人客鉴湖，请言近世两鸿儒。洪平斋集亲抄否，陆放翁诗背诵无。绿芡紫莼乘月采，黄精白术入云锄。土毛未负将军腹，万卷撑肠定不枯。
试问推潮鬼定知，几吴几越几西施。八千又见阴陵散，十九终存曲水之。我辈不当争外物，如君可用要人诗。勉哉往学南山豹，端复深藏雾雨姿。
暑赦如闻降德音，一凉欢喜万人心。虽然未便梧桐落，终是相将蟋蟀吟。初夜银河正牛女，诘朝红日尾觜参。朝廷欲觅玄真子，蟹舍渔蓑烟雨深。
夜凉无寐起吟诗，正是秋风欲动时。百尺楼高蟾独挂，五更钟过马交驰。道怀了了元无事，世故纷纷总不知。但欠山头埋骨穴，归欤分付与诸儿。
秋来火伞尚高张，心定还能热处凉。自古及今谁不死，宁人负我亦何伤。缗钱琐碎争多少，杯酒纷纭说短长。旧管钓台时入梦，人间未有两严光。
还将短鬓受秋风，倏忽炎凉事不同。青史合居人品上，白云肯到市声中。蕙肴兰藉何须饱，芰制荷衣未觉穷。驷马高车足忧患，五湖归作钓鱼翁。
忍垢包羞混世尘，胸中无物只天真。平生我亦轻余子，此日君当恕醉人。钟乳金钗空丧志，鲈鱼莼菜尚知津。中行独复虽差晚，犹与初爻不远邻。
两朝参预庆源长，愧我蒹葭玉树傍。先世幸联龙虎榜，难兄复接鹭鹓行。江东连帅迎前纛，浙左侯藩饯去艎。每愧淡交无以报，愿闻所至有甘棠。
梦草堂边下榻时，隙驹四十五年驰。东嘉太守真知己，西里先生共赋诗。前辈风流元不远，故家文献未全衰。留耕相种书元帅，好与儒坛建鼓旗。
同是黄山采药人，相逢十载客中身。赘疣天地吾无用，萍梗江湖子亦贫。曳组定趋金马署，扬鞭初闯玉京尘。徐阎卢老如相问，向道犹余漉酒巾。
归欤岂少旧林塘，何用痡瘏陟彼冈。白髪转添吾辈老，黄花不减去年香。每嫌佳节多风雨，犹喜炎陬缓雪霜。典尽寒衣偿酒债，衰翁聊以醉为乡。
九日侵寻蜡日徂，金钿尚可泛屠苏。凿冰池畔枝尤劲，栽竹林边蕊不枯。同味迟生新枸杞，齐名久谢旧茱萸。土龙弃我登高侣，端肯趋时媚我无。
一别龙门十五期，湓城日夜梦魂驰。归装初解临川印，注本应多介甫诗。定复一鸱能见惠，遥知五马未相遗。鲤鱼直下西江水，兼有书来慰我思。
中原从昔信多艰，尚有文才与古班。诗律规随元好问，乐章隽永蔡萧闲。要知精会神全处，须到声销色泯间。此话无人胶凤觜，一蓑烟雨紫阳山。
四时天地共成春，千古羲黄寸壤邻。空复飞车行万里，本无弱水隔三神。大人尺蠖同伸屈，俗物群狙易喜嗔。子欲从吾参此妙，倒翻银汉洗尘巾。
天地春藏冻核中，时来蜂蝶哄东风。万端变化根无极，一寸灵明裹太空。妙处千江分朗月，飘然六合点飞鸿。守玄知默交龙虎，肯泥丹炉子午红。
夜来忽梦洞宾仙，四十年前戊午年。老树精祠观画像，岳阳楼醉诵诗篇。喜逢巾裹真相似，获接杯行岂偶然。唤起沅湘旧游兴，洞庭飞过水如天。
撚冰惊起冻髯翁，一色楼台晓未融。酤肆定应昂酒价，篙工是处打船篷。读书窗上纸偏白，跃马街头尘不红。忧国愿丰心绝喜，可能儿女絮因风。
谁呵冻笔解吾愁，画到寒天欲尽头。渔子一蓑垂野钓，诗翁百尺倚江楼。光添几夜梅窗月，暖望明年麦陇秋。却忆半山服坡老，叉鱼奇韵费雕锼。
款段余生谢伏波，咏归心事竟云何。藕花又趁榴花发，诗债仍兼酒债多。击壤先生黄色论，卖薪老子翠微歌。吾侪胸次元相似，谁道金章胜钓蓑。
倚楼开户展青铜，老矣犹能酒面红。浪许满头生寿髪，几堪落叶见秋风。每思旧事全如梦，自喜新诗渐不工。棺椁衣衾俱未办，他年何处葬虚翁。
河南迁汉歙东乡，迁歙西乡自有唐。溪老堂堂首科级，茅田亹亹冠文场。考亭郢鄂桑梓友，孝庙乾淳鸳鹭行。五世贤孙吾获识，根源同是洛阳方。
欲血蛟螭出太阿，已翻银汉下天河。筑场预觉人人饱，赛社应闻处处歌。弹指三声轰霹雳，张颐一喷响滂沱。何曾别有神仙术，止是精神感格多。
重阳已过两三日，真好菊花全未开。合已楼前横雁字，却于地上汹蚊雷。爬搔最苦疮疡痒，擗踊时闻哭泣哀。南客不堪况北客，生民何罪降天灾。
紫阳山下世婚姻，几度家因火后贫。早是前修曾种德，政须后嗣更禔身。秋霜白笔辞台掾，夜雨青灯管士人。硕果元来真不食，未妨徐动蛰雷春。
九月二十五夜雪，南天稻粱未全结。十月二十五夜雷，东风桃李俱误开。七十三翁骇何谓，雷旧惯闻雪则未。水旱国家有仓储，人能寡欲疫疠无。
大儒畴昔起乾淳，天地星源一脉真。肯使我为修学记，始知君是读书人。流泉要验胸中活，死草无拘纸上陈。太极初生第一点，寻根细认古今春。
漆园老子蝶魂飞，缑氏仙人鹤驭归。往事何凭烟漠漠，余生几度雪霏霏。早容身厕三千列，偶许年过七十稀。籍湜叛韩吾岂敢，平生不惯食言肥。
心事天涯客海涯，自筹何止一毫差。枕诗夜夜欹檐溜，浊酒朝朝漉井花。元日惯曾经百窘，幼男勉为讲三加。扬扬喝道楼前过，肥马轻裘几子华。
全老忽贻寒夜句，岁阑吾党久离群。一场噩梦三千字，百载颓龄七八分。孰与挽前轩此士，端能殿后栋斯文。乡傩礼失求诸野，小鬼应犹畏灶君。
腊天何故燠于春，恐为衣单念小民。略见雪才余一寸，叵堪雨却过三旬。野中荠麦不胜旺，市上杏桃无数新。白尽此头浪多事，可怜七十四年人。
人品悬知大不同，一丝羞见钓台风。七年假守如虚叟，万首新诗似放翁。贷死偶余吟鬓白，每生犹想战尘红。范侯胸次秋天碧，好借宽闲翼断鸿。
吴山胜概甲杭州，正旦晴明到上头。红袖南人簪翡翠，金鞍北客骤骅骝。丰年似觉春尤好，新岁何为雨不休。自笑诗翁百念冷，尚侪痴子说闲愁。
灯影稀疏两岸楼，市声已寂睡声齁。几家梦断三更过，此老心穷八极游。服气仙人吾不学，坐禅释子彼何求。夜思昼读诸郎识，俯仰青春鬓忽秋。
雨脚如麻坐到明，雨楼听尽五更声。无人共唱寻寻觅，有子聊教仄仄平。凌室不能藏腊冻，稼场或至误秋成。谁知忧世书生意，惟愿天阶正玉衡。
世间可读不多书，岂但撑肠似蠹鱼。小技仅能攻浅近，大言徒用骋高虚。道心切戒偏忘助，义事毋先计毁誉。我学暮年方见此，毗陵博士比何如。
诗酒论交几岁寒，更无我辈瓮虀酸。剧谈公每掀髯笑，伟干人皆仰面看。纵使未前乙夜席，何妨暂作甲科官。祖风雅肖香山白，白玉堂登未是难。
莆田鄣郡本同宗，更著深衣臭味同。秃笔有天犹易补，孤灯无地可能容。不趋宰相翘材馆，宁纠诸侯泮水宫。十载凤池科尚在，已应一举首登龙。
方氏来南汉闰时，蒸尝所在富孙枝。歙溪真应仙翁墓，严濑玄英处士祠。邂逅弟兄元共祖，殷勤子我总能诗。因风不要花瓜颗，梅老遗篇幸寄之。
欲共君归未有缘，春风夺我紫阳天。牡丹富艳花如洛，煮白香浓酒似燕。细看貌非寒士相，随宜班亚冷官员。人间第一好山处，赋几篇诗醉几筵。
年才逾壮早相知，北骑南船几别离。二老皆邻八旬寿，一生谁赋万篇诗。特承枉顾元无说，获侍同行识者谁。流水桃花别天地，碧山许到果何时。
辽广归来二纪强，脱身烟瘴远沙场。僧多吟友诗常淡，家见玄孙寿且康。残月夜潮渡渔浦，飞花春雨客钱塘。西山后会何妨数，管趁年年早茗香。
第五桥通曲港船，直摇春水到门前。休官久作渔竿客，扶老来寻鹤氅仙。畴曩欢娱如昨日，今吾衰飒最高年。旧坟新冢石羊马，且举残杯莫怆然。
湖山春色已如斯，城市原来了不知。百五韶华全似画，二三名胜总能诗。忽惊我辈相携处，谁识吾人始到时。五十四年前弱冠，设盆犹忆唱闽词。
暮年无不与心违，节物过从事总非。何处青梅尝煮酒，谁家红药试单衣。半酣便合拏舟去，骤热犹容借扇归。忽忆向来独立处，雪天闲看白鸥飞。
生长西湖死葬湖，兴言舟子与农夫。全家衣食凭摇𫇛，历世儿孙学荷锄。布衲劣兼蓑笠有，虀汤恐并醤酰无。金盘玉箸环歌舞，午哄昏空一任渠。
后生谁识旧西湖，除却山僧树总无。何至梅仙坟亦掘，惟应葛岭鬼当诛。红裙鞭镫追游女，白首端章笑腐儒。两盏三杯更多感，不如烂醉眼模糊。
四正为奇偶四隅，旧窥七七古河图。易虽未画元知有，极果何形孰识无。方寸天开通造化，半生夜坐下工夫。老衰多学精专少，病体抠趋但要扶。
忽明诗眼一萤飞，夜读楼头暑暂微。多醉少醒忘世故，易消难长察天机。郭中令考书廛隠，公冶长篇过古稀。正尔山林可投老，果何所恋不思归。
瑰文宝翰勒坚珉，薤露诸篇序更新。凤阁鸾台三学士，羊裘鱼钓一诗人。登金竞奋凌云笔，埋玉如瞻垫雨巾。逢掖的过二千石，九原不死气如神。
当年此地瑞麒麟，预卜佳城寿槚春。早把一官为长物，永期千岁作全人。盈消虚息知时命，战履兢临保性真。马革裹尸空志大，宁骑款段了闲身。
人因雅俗分高下，同是园林兴不同。时觉燕鶑相尔汝，焉知蜂蝶有雌雄。岂惟酒可兼诗可，常在花中与竹中。秋老纱窗犹未换，要令深夜月华通。
君家所有吾弗如，价估万金犹有余。科斗字前古彝器，椰子腹中行秘书。楚吴闽粤吏狼虎，淮浙海江民鳖鱼。归阙一言动天听，生灵百万免沦胥。
海内师儒四十强，皋比一撤即鹓行。声名久动黄金阙，相貌宜登白玉堂。真学士当专翰墨，寡言人定镇岩廊。交承正是吾姻娅，为谢鱼龙老子汪。
盖舆上下立乾坤，眼底无人可与论。分数不难升地位，丝毫未易见天原。因重文字穷羲画，速肖生徒半孔门。斗食泮池何足凂，晦庵异姓要云孙。
疏处温凉密处寒，未须向背问支干。猿闲配偶双嬉戏，树古根枝万屈盘。何限楼台荒宿草，几年歌舞罢鸣銮。赖天独肯扶僧刹，佛大泥多许共看。
鉴湖北棹迓征鸿，昭代乾坤靡不容。运际包荒连茹泰，时当养正出泉蒙。暂为掾史司刀笔，遄许勋名上鼎钟。看取汉家有故事，赵尧犹得拜三公。
平生奔走遍区中，老尚流离作寓公。合坐黄堂称太守，愿求丹剂学仙翁。繄谁虎豹占文变，何限貂蝉出武功。可似有心随李耳，流沙西迈过崆峒。
字画多年逼献之，高材天赋岂人为。一枝秃笔无能敌，百尺名楼有所思。碛马塞鸿忘旧梦，建茶闽荔富新诗。皇天具眼终徼福，多病从来喜让夷。
全真遗教契清宁，萧散无为养性灵。百岁萍蓬无定迹，一身土木已忘形。陈言不用参同契，秘法何须急律令。中有异人殊未测，倏然轻举上青冥。
损益相因俯仰间，人才世事颇相关。熙丰消息黄龙府，濂洛源流白鹤山。此道不随高岸改，吾徒宁作野云闲。世家但保书灯在，莫羡云霄玉笋班。
长桥身作长城梦，南五湖天北济淮。重听吴歈怜我老，忆骑塞马与君偕。田园粗有何须侈，子婿俱贤岂不佳。七十六翁如未死，便邮一纸更忘怀。
邹鲁相望击柝间，亦颜谁许独晞颜。同源泗水别沂水，接壤峄山连泰山。万世元勋辟杨墨，一时浮论主雍环。七篇事业君能讲，男子临岐泪肯潸。
老儒致聘女师儒，二十言归四十夫。令弟阶庭骈两玉，贤郎门户俨双珠。摽梅迨吉年虽浅，泛柏维仪志不逾。冠帔笏袍相照映，称觞真可画成图。
月余不浴不梳头，垢服埃巾独倚楼。万古事销闲里醉，一年春向雨中休。天时才暖又还冷，人世少欢多是愁。治乱无穷如纠缠，华山高卧最为优。
早从师读易乾元，晚乃微探性命源。道在一前包宇宙，心无二处契羲轩。行将死矣依先冢，即合归欤理故园。二十余年复韦布，人生焉用两朱轓。
万事心空口亦箝，如何感事气犹炎。落花满砚慵磨墨，乳燕归梁急卷帘。诗句妄希敲月贾，郡符深愧钓滩严。千愁万恨都消处，笑指邻楼一酒帘。
倏忽侵寻八十翁，平生学问见诗中。可因道术仙能到，何用禅言佛不同。是是非非双鬓白，鶑鶑燕燕百花红。太岁壬寅题此句，小楼买酒酹东风。
拔茅犹在盍归休，何事清河日倚楼。百岁四分三已过，十朝九醉一无愁。独遗蕙帐容逋客，谁向瓜田识故侯。定是紫阳山下路，西风仙袂揖浮丘。
酒醒更深独倚楼，天清地静俯河流。梧桐影转三更月，蟋蟀声催万象秋。自古有生皆有死，即今无喜亦无忧。更著四年当八十，我于人世复何求。
卷轴年深碎破时，我能补苴以完之。惊逢大桁重华典，喜见由庚束皙诗。王会周篇汲郡冢，儒生秦颂泰山碑。装潢作手今无敌，消得朝天驲骑驰。
一纪钱塘去未能，寒梅凉菊暑天冰。春风七宝山头寺，夜雨三茅阁上灯。和靖不生无隠士，道潜如在可诗僧。大船相聚惟歌舞，小舫渔翁采芡菱。
万派江河尽向东，秋风摇落又春风。性灵根本元相似，躯壳胚胎偶不同。蝼蚁阶前藏窟穴，蜘蛛檐外挂虚空。家中子女兼鸡犬，尔我无非乐意中。
今年未见菊花枝，老恐登高亦不宜。但得明朝须有酒，可能我辈更无诗。身闲天下朋游少，秋暑江南雁到迟。宗武宗文佐觞咏，几家伯道叹无儿。
今日真当烂醉时，丁床搔首便吟诗。拟斟白蚁元来少，旋典青蚨亦未迟。万事茫茫先卯饮，一家草草仅晨炊。纸窗日上微风冷，斜倚危楼有所思。
闲居九日意何穷，落木长江感旧同。佳句致多惟杜老，良辰专美只陶翁。为问从人游戏马，何如对物咏来鸿。无萸无菊无螃蟹，亦可随宜酒一中。
粗读书难尽信书，世谁鲠直但阿谀。平生湖海悲游子，晚岁乾坤老腐儒。知己尚堪擡醉眼，从僧似欲剃吟须。何当灵鹫兼三竺，日伴猿饥侣鹤臞。
得句无僧字不清，公来一日两诗成。龙雷珠浦东坡和，海日江潮老宋惊。鲁直尚能推大国，长卿谁可诧长城。二桃三士抱吟膝，我所师兮葛孔明。
年年时节美春三，谁识湖山绿似蓝。万户栋梁双语燕，千村桑柘两眠蚕。鼓钟下竺寺连上，香火北高峰胜南。除却咸平处士外，何人更此筑吟庵。
渊静涛飞亦壮哉，冷泉亭右闸初开。一时变作跳空雪，万众惊闻喷壑雷。老鹤远过彭祖寿，巨杉何啻盛唐栽。吾生八十重游此，身健犹堪酒一杯。
世间春暖此间寒，万树阴阴万竹攒。骢马来游人不避，画龙谁写我频看。余生久已忘三黜，高会犹容预四难。闲赏孤山梅五绝，樽前剩爱一枝酸。
休兵三十有余龄，铁马曾来似不曾。寒士喜从贤御史，闲人许识老名僧。画船处处歌春雪，厦屋遥遥贮腊冰。保得西湖如此好，心知明首遇良肱。
三月晴过半月春，真成好景与良辰。簪花骑马多游女，掷果呼猿不畏人。湖山行乐有心赏，天地太平无战尘。两纪逃名作闲客，乐哉七十九年身。
夜夜春寒渐觉轻，桐花十日过清明。去年稔更今年稔，壬子晴兼甲子晴。楼阁相望饶客醉，干戈不用保农耕。老儒八十心无事，依旧吟窗剔短檠。
阴德蒙泉日夜流，使君乡社号千秋。方闻寿倒三松咏，遽作身随一锸谋。谁谓滕公居此室，何云文子乐斯丘。穴中得石如金槊，定有人封万户侯。
卧冰公相旧家声，纪载铿锵乐九成。大姓江山同久远，雄文日月竞光明。双亲强健跻高寿，两纪休闲致盛名。冠豸澄清聊一出，万钟千驷未为荣。
中原表表日星垂，积善传家泗水湄。一瓣心香邹国庙，八分手笔峄山碑。检身粹行言相应，报国精忠孝可移。千万人中无一二，庭闱偕老及期颐。
巢燕春泥久已融，虞弦节近鼓薰风。枝枝烂熟樱桃紫，朵朵争妍芍药红。冠豸霁威贤御史，雕虫得隽老诗翁。十分蚕麦今年稔，我辈何妨酒一中。
公论乾坤万古留，秋崖秋壑两般秋。尚思下惠甘三黜，肯向新都羡五侯。籍甚故家佳玉树，彼哉亡国阽金瓯。同乡同姓仍同榜，喜见烟中跨灶楼。
科第官资异昔年，束书聊憩玉山前。师生讲暇皋比地，兄弟吟高雁字天。虚谷宗生双鬓秃，秋崖家学一灯传。向来晦静相逢处，诸老犹应有断编。
烂柯峰下碧溪云，元自龟山一派分。罗仲素初同此脉，朱元晦始张吾军。傥知柴氏潜心学，未数徐魁径畈文。近喜识荆静得老，名家知道更多闻。
挑包前日过垂虹，明旦乘潮向浙东。两袖虎丘山上月，一竿渔浦渡头风。乾坤佛法元来盛，湖海诗僧到处雄。而立妙龄广长舌，肯参八十紫阳翁。
午窗睡起懒衣裳，独立楼头数过航。苔藓瓦连苍晕古，梧桐檐覆绿阴凉。北来话旧玉堂雨，西望怀人白笔霜。自觉多思尚多事，不如樽酒见羲皇。
忆昔年垂五十时，紫阳山下结茅茨。闲花野竹三间屋，皓月清风万首诗。得罪权臣常自笑，逃名市隠复奚疑。寿登钓渭真惭愧，不学空令有四儿。
湖海今非昔妙龄，未容许汜识陈登。归心七里滩头棹，客思三茅阁上灯。雪里梅香寻酒媪，雨前茶好待诗僧。近来衰老嗟何似，怕啖杭州六月冰。
世道骎骎似可咍，多年吾已似衔枚。品题已定门人叛，议论方公敌国来。瓦砾敢侔珠玉价，茅茨谁办栋梁材。渊明归去庐山下，未少黄花酒一杯。
弱冠吟诗六十年，自然熟处有肥仙。坡翁追和陶元亮，谷老深惭白乐天。苦李道傍人不采，蟠桃海上事空传。平心定气求中道，佳句无穷在眼前。
黄山三十六峰豪，南照城楼百里高。五岭旧坑金作砚，双桥新酿玉为醪。浙乡巨舰供鱼鲞，淮郡骈肩致蟹螯。牛尾狸兼马蹄鳖，消得坡仙赋老饕。
楼前楼后独徘徊，便当登高百尺台。海内共知吾辈老，江南未见菊花开。细思去岁人谁健，遥想中原雁已来。我似少陵亦赊酒，不妨剩举两三杯。
年逾弱冠唱枫宸，海内文章第一人。孰谓国家无厄运，从来天地有忠臣。此声不朽垂千古，今岁犹存仅七旬。二十五年九原底，刚风夜夜薄星辰。
短檠彻晓一灯寒，椰腹中藏万卷宽。了事足为良吏易，读书真作大儒难。隠身雁鹜虽常调，致位貂蝉可显官。褒鄂功臣不须此，长枪挽出进贤冠。
梅花买到满楼香，但笑吾家节是常。雨冻不应无雪冻，肩疮更复有头疮。桃符爆竹年将近，绣线书帷日渐长。三岁岭南江左路，岂知八十客钱塘。
倚栏闲玩老梧桐，万变真如一梦中。竹叶满斟今古了，杨枝早放是非空。幼孤岭海三千里，衰病江湖八十翁。旧雨来人竟安在，迩来朋友马牛风。
钱塘多少少年人，孰识回头迹已陈。绿草地元无绿草，红尘天更不红尘。三茅观顶灯犹在，六部桥南塔顿新。试问众生诗得意，袈裟底下自由身。
吴侬青盖已云何，郎罢犹能欸乃歌。湖上船稀西子老，城中马响北人多。珍烹富户金千埒，负贩贫民雨一蓑。倏忽虚盈三十载，世间春夏几南柯。
质肃英声盖九州，名孙吾获与之游。胸中所学万青简，堂上有亲双黑头。买砚新添行橐重，抄书勤过野庐幽。雕鞍长剑纷纷是，人物如斯岂易求。
颗颗圆珠掌上珍，更如玉树皎无尘。公侯富贵元常事，兄弟聪明各过人。着意学吟须刻苦，立谈属对已清新。老夫不误青双眼，会见他年笔有神。
细读来诗窥所学，忘机忍事用功深。远同随笔洪公号，妙得吟窝邵子心。怀抱春浓重酝酒，语言渊嘿绝弦琴。我能容物天容我，无是无非镇似今。
我能容物天容我，容足元消地几多。结莫逆交聊尔汝，闻无义语勿谁何。飘零踪迹因循惯，冷淡光阴苟且过。人世政如蚕食叶，百年谁办茧成窝。
鹦鹉笼开彩索宽，一宵飞去为谁欢。早知黠贼心肠别，肯作佳人面目看。忍着衣裳辜旧主，便涂脂粉事新官。丈夫能举登科甲，可得妖雏胆不寒。
一牝犹嫌将两雄，趋新背旧片时中。陡忘前主能为叛，乍事他人更不忠。玉碗空亡无易马，绛桃犹在未随风。何须苦问沙咤利，自是红颜薄老翁。
将军报国寸心丹，满眼儿孙尽好官。一品已颁新印绶，九重犹许旧衣冠。碑存岘首怀羊祜，箭著浮图恨贺兰。公论百年应自定，且留忠节后人看。
大道行天如日月，群儿簸弄竟何如。自悲责沈曾为学，安得尊尧更有书。义胆轮囷千古在，神州攻战百年余。诬辞逆像今俱已，犹恐忠贤恨未祛。
重扶瘦影上荒台，万里秋阴凝不开。天地未休貔虎战，江山敢望凤凰来。是非易判元嘉事，今古难逢太白才。尊酒阑珊诗思乱，夕阳吹角不胜哀。
临水看山日百回，等闲收拾有诗才。老松于我几年长，啼鸟无名何处来。病髪渐应雕翠葆，衰踪那复梦金台。鹔鹴未敝犹堪典，聊挽秋花荐酒杯。
赫日烧空暍欲死，诗来如向雪中看。古罍出土铜声尽，明月浮空贝影寒。江海岂无鸥作社，头颅安得鹖为冠。会须弃置人间事，同向秋风觅钓竿。
平生万事鸟飞空，绿鬓苍颜俯仰中。醉若山颓无旧侣，坐如泥塑有新功。诗成不觉窗移日，心定何烦扇引风。结网小蛛恣来往，忘机应亦识衰翁。
秋崖劲笔敌黄陈，贽卷当年许望尘。十载江湖春雁断，万山烟雨石羊新。余生敢忘尊前话，先正曾同席上宾。今日相逢两家子，可无努力继前人。
骤涨阶前可泛舟，天低近屋火云收。竹户纸窗清洒洒，葛衫纱帐冷修修。秋馆梧桐羁客恨，春郊杨柳少年愁。移得此声来六月，人人喜色上眉头。
至和嘉祐政途开，老凤将雏出蜀来。父子声名天宇小，弟兄笔阵海潮回。岷峨一气钟三杰，杜富诸贤得异材。二百年来拜遗像，堂堂直气尚崔嵬。
楼压重湖实壮哉，楼前图画若天开。鸥从沙际冲烟去，燕向花边卷雨来。傍柳一桥相掩映，隔林双塔共崔嵬。栏干倚尽催诗处，晴日须来三四回。
心月还将眼为月，秋空表里俱澄澈。阅尽世间媸与妍，分明无处藏毫发。我方回向心地初，含光自照非外谍。平生最喜阮嗣宗，臧否两字何曾说。
白发红颜乌帽翁，年年从尔觅年丰。争看汉诏来身畔，便觉豳诗在眼中。且喜畦秧三日雨，莫愁花信几番风。我今亦是惰游者，不稼而禾愧食功。
在昔前朝帝问颁，龙楼当日正承颜。曾思参侑褒崇后，尧舜相传密勿间。遹骏先猷昭若日，于皇吾道重于山。老臣独抱乌号痛，不及临雍扈从班。
藻有嘉鱼首自颁，师儒乐育士欢颜。宸奎恍若从天下，杰阁崇成不日间。要识道原观泮水，坐令文物盛黔山。熙明殿下槐龙舞，便合归陪讲读班。
道中何物不生焉，顷刻能开碧玉莲。根脚好时花发越，源头活处水漪涟。唤醒佛土从前梦，细绎陈诗最后篇。霁月光风真洒落，千年此意后谁传。
占云日日问何如，物意焦卷重可吁。微洒人皆忧未济，积诚我自愧中孚。滂沱幸已符先兆，𫁂䅉行看获上腴。此事相关情正切，吾侪初岂事夸谀。
圣世旁搜盛武宣，几人舍耒叹胝胼。武成宜取二三策，稽古还夸数万言。充栋此时唯恐后，着鞭他日竟谁先。空筌相对真堪笑，半夜鱼龙已变迁。
鬓丝梅雪两𩭹𩭹，底事征车又指南。自是曾游习蛙黾，不妨小住话鱼蚕。掺袪中岁情良苦，秉耒平生分所甘。若有书来访生死，白云多处是吾庵。
涛波万木撼新秋，却笑茅庐似叶舟。我但萧疏眠颍尾，君方矍铄向壶头。早凉已喜无残暑，老别当须似壮游。黄木扶胥最奇处，想留句子待浮洲。
人物当今第一流，以花为屋玉为舟。晓妆未许褰帏看，夜醉何妨秉烛游。锦里宣华思旧梦，黄州定惠起新愁。何如归伴徐公饮，稳结一巢花上头。
行尽千峰日未晡，斋余扣槛唤红鱼。百梁扶栋神输巧，一铎鸣檐乐出虚。那得诗情陪岛可，但夸山色胜衡庐。老禅趺坐浑无语，案上旁行几叶书。
两人相对说蚕丛，蒿穞堪嗟满故宫。忽见画图如雪外，不知身世此山中。余生才寓一稊米，独往殊欣六尺篷。寄得诗来何处觅，南湖蒲稗没凫翁。
一别丰仪十载间，新春再见为开颜。鸡林传去诗如锦，龙节归来鬓未斑。白日丝纶端可待，平分风月早须还。此行已满英雄彀，同上烟霞紫禁班。
闻汝相随入翠微，归时晚色已凄迷。樱桃为喜筠笼重，燕子休嫌茅屋低。我老恐妨儿辈乐，新诗欲继古人题。年高自觉摧颓甚，送客何嫌过虎溪。
尚记当年荐寝园，百官分赐荷恩渊。带青丝笼空余梦，搔白头人苦不欢。诗老夸称作崖蜜，野翁惊看泻银盘。南山见说红千树，鸟雀儿童任入阑。
共惜余春赋式微，莫教当饭失苗藜。行行直度南云北，得得还寻东院西。白发已应随日长，黄鹂更与尽情啼。试哦小雨轻埃句，绝胜前村滑滑泥。
扬鸾设醴奏丝桐，九日台头咏渚鸿。宣远风情虽旷代，渊明霜气直横空。卧龙自命初非过，戏马当时未足雄。莫笑东篱太岑寂，南山长在醉醒中。
万事真成一缪悠，西风节物若为酬。鸿饥未觉他乡远，菊老谁同此日愁。已洗眵昏看白眼，更扶衰病费丹头。吟情笑我今何似，废笕寒泉涩不流。
曾驱海若傲波臣，底事年来苦乞身。径为莼鲈称退掾，要将蓑笠伴玄真。流空素月光难掩，过雨青山老更新。祇恐未应闲袖手，盐梅鼎饪正须人。
自愧羸瓶在井湄，颇思时复一中之。平生殊欠题糕字，今日堪怜对菊时。乌帽已忻新得酒，白衣谁似更携诗。吴兴太守真三绝，烂醉轻教玉笛吹。
几回九日九江湄，杖屦从容信所之。下潠远寻观获处，东篱想见醉眠时。共陪今日吴兴守，犹记当年己酉诗。我亦平生知所慕，飘飘衣裾任风吹。
富贵方来本不期，湖山径去岂无辞。众咻直欲齐为语，一笑姑存郐与讥。难办求田还问舍，且教入务并寻医。幡然强为招延起，从此岩阿烂蕨薇。
粉省星郎蹋晓班，暂随使传走日间。荆州利得习凿齿，江左今称庾子山。君意颇为莼菜喜，人情争羡锦衣还。但怜老病匆匆别，白发如何更可删。
诚斋手摘千岩稿，诗律清森近代无。仍世科名香未歇，诸孙文采蔚相扶。横经为喜皋比稳，觅句何妨鹤骨癯。会见萧生起东海，几年志抱一时摅。
一冬祇辨作严寒，剪水飞花事竟难。闭户不知春意动，扑窗忽觉雨声干。颇闻万事正云集，何处一蓑如画看。但喜畦蔬得苏醒，从今小摘有余欢。
向曾平步上仙鳌，拂袖归来气尚豪。自有西山堪拄笏，不妨右手且持螯。凌云载酒浑如梦，泛雪回舟也自高。顾我余生复何事，闭门三径削蓬蒿。
欲谈旧事恐凄然，谁遣奇观堕我前。鹜阵万屯湖为黑，冰须千尺水皆悬。无多风色似天相，阿那人家疑地仙。更有一般堪羡处，嫩醅绿蚁醉无眠。
一似彭城向颍时，重开讲席整冠緌。青衿喜得新师范，白发能言旧尹厘。独冷定应非热属，众芳况复异凡姿。不妨且作回翔意，直上抟扶亦未迟。
六客堂前翠竹屏，双溪馆下碧鳞生。遍经此老行吟处，可是常行簿领人。吏为求蚕觅休假，官因祭灶请比邻。也知矮屋难淹滞，且与空山作好春。
柿林园里伾文党，金谷丛中石贾尘。漫说愚溪诳当世，苦将巧宦目他人。何如杜老幽居处，一似无怀太古民。说道书斋名用拙，可存吾道乐吾真。
当年持饷自襄东，共载尤怜翠色浓。莫向壶头疑薏苡，要从华顶看芙蓉。诸郎自是阶庭秀，此物聊堪笔砚供。却笑仇池无与伴，图中怅望九奇峰。
咫尺柯山路未赊，人生迎养最堪夸。续茶山集过吴下，看戏彩堂来永嘉。八袠高龄忻子舍，同乡盛事属公家。邦人莫笑门生老，日日花间望小车。
扰扰人间万事尘，旧交无奈白头新。此翁固是同门友，今日真成旷世人。千里赏音知绝识，九秋落木见横陈。也休频把遗篇看，说到铜人更怆神。
平生自分只虞毗，况是而今一槁枝。江左何人谭太极，洛阳有客赋新诗。物情于我真疏矣，吾道非公谁与斯。未必梅边柳索笑，微言好与共参之。
本翁十载郡博士，司铎官清亦未迟。暂屈吴淞湖海气，来看陈桧雪霜姿。近家聊喜片帆稳，远业当为万里期。老我柴扉看岑寂，不妨时寄昼溪诗。
肯随世事事夸毗，得得来寻霜雪枝。苕曲新添渔隠话，陵阳别论派家诗。卜邻已喜同王翰，到处犹能说项斯。不是晚来投社去，杖藜兀兀欲何之。
除却壶中日月长，不知何处是真常。等闲铅汞自生死，从古薰莸更臭香。粪扫袍边觅钟吕，步虚曲里换伊凉。何当月朗风清夜，唤出胎仙舞一场。
行止非人所可为，疏慵何事不违时。已惊梦里鸡鸣早，翻笑人间鹤到迟。剡曲船回空此兴，洞庭飞过怕渠知。依然身世溪亭上，售用新添五首诗。
厚德流光报必丰，当年齿穉已奇童。兰芽秀擢孤根内，华表惊呼一梦中。肯向陈人论世好，绝知新句有家风。海棠花下看钟蒋，说着令人念此翁。
逃疟形容兀似槎，谁寻独树老夫家。高人早擅无双誉，佳客争看第一花。已为义尊成酩酊，更夸信笔写葩华。斑斓小草真儿戏，得借余光亦所嘉。
七十新年未尽穷，香醪满泛馔尤丰。便同五鼎为吾养，汝有双亲胜乃翁。一念自能通造物，诸孙更与振家风。华灯璧月今何夕，春在亲情笑语中。
七袠空余永感情，南园养病闭柴荆。一朝破戒为儿子，四坐合并表友情。地主每能容枯枿，天公特为放新晴。余年得此今多幸，白发倾欹一醉成。
儿将白发共嬉娱，敢意高轩访敝庐。七袠年龄同绛县，诸贤诗句过黄初。菌芝那解出枯朽，冠盖便能倾里闾。烂醉休须问生理，贫家今有百车渠。
细语当年别后春，惊心宇县尚吹尘。浊醪易贳新丰酒，衰俗难逢旧雨人。君似伏波当益壮，我几南斗不能神。合并未几匆匆去，鱼鸟蒹葭谁与邻。
便涓飞洒又何佳，得得来寻贫士家。破屋青灯才一黍，荒园老树忽千花。酒逢寒夜饶偏贵，诗出穷人矫转夸。两月儿书浑未到，定应行脚更天涯。
萧条篱落胜于村，还径人稀早闭门。过眼风花才一瞥，到头石笋只双蹲。何妨岁恶诗仍好，那笑炉空火自存。笑咏车斜征雪事，诸君本本又元元。
饥年得雪意殊佳，天亦终怜田父家。是处连云畦宿麦，一时积水散空花。预占餠饵真堪喜，若比琼瑶未足夸。我正坐须来岁𪎊，夜中踏瓮喜无涯。
正思觅食绕诸村，咄咄今朝雪塞门。屋角空囷饥雀噪，床头败絮冻鸱蹲。分无醽醁能相熟，赖有符赀仅自存。堪笑少陵穷不死，区区苦欲问黎元。
雪中饶有百般佳，却似绸缪困约家。老病自应余菜色，风骚犹未合梅花。背暄拟向田翁觅，面少时闻儿女夸。可是年来四不出，也随笭箵傍南涯。
惭愧长髯市入村，送诗踏冻到衡门。未愁顾兔千毫秃，持看阳乌三足蹲。我亦欲寻安道去，人应共怪阿先存。界天雪岭依然白，更忆当年李仲元。
寄食于人苦未佳，从来逆旅便为家。四时长是瓶无粟，一夜偶然灯有花。雪夜又寒谁复料，物中惟老不堪夸。卷书危坐时相望，不觉西南各一涯。
五十年前三尺雪，匆匆捩柁下荆门。坐惊荏苒吴枫换，长忆轮囷蜀芋蹲。覆局还如一日事，劫灰能有几人存。新诗读罢令人感，转瞬看看又岁元。
苦把庭梅劣野梅，庭梅元自野梅来。肯辞台鼎当年贵，直向丹田内景开。山意浓时还耐看，道根孤处更深培。玄机参透何分别，猛拊阑干一笑回。
桐川咫尺路平宽，华檄春风白发欢。教育兼全三者乐，起居频报四时安。的传何况自诸老，远业岂徒荣一官。从此江东有新句，寄来应对暮云看。
鲁僖再闰孰为偏，五载之终似远然。辛亥徒为章首岁，上元直在太初年。未从元凯叩长历，且效少陵吟短篇。一线闲愁随日长，形容空老此江边。
炎歊渐已转凉飔，想见湖亭送别时。发仞功名初得意，联镳宾主总能诗。昔人犹自荐佳客，今日何忧乏已知。最是人生急三釜，高堂白发数归期。
想见新年试笔时，风流应不减丘迟。归来燕子元相识，落尽桃花若未知。何事兰亭修禊乐，便怀墨客感秋悲。湖山胜践无由共，禅榻茶烟老鬓丝。
高标照我发星星，百尺楼边一寸茎。樽自不空如北海，客非善饮类公荣。四筵惊起闻豪唱，五斗拼教解宿酲。何事诗筒来较晚，且容汤粥煮榆羹。
耆英图障烂如星，胜似屏风映紫茎。洛社便如同此乐，商颜未必采其荣。戴花刘九徒歌舞，当局温公岂醉酲。试问诸贤闲得否，熙丰一鼎沸于羹。
七十八春华发老，斡旋文鼎力犹堪。品题人物多成传，管领溪山尽属衔。了不安排方是适，本无全缺又何惭。夸传析国睢阳冠，五字新诗落枕函。
怪底膺门稚子欢，倒衣迎拜病犹堪。喜看诗卷牛腰大，惭说踏车鸦尾衔。风谊薄云谁得似，云泥被径我增惭。新年精力知强健，酬答端能日百函。
贰车曾上汉中台，十月海棠无数开。万里相逢曾识面，双眵扫净更传杯。高情共惜燕支晕，归梦还思滟滪堆。客去主人应卜夜，不妨唤取烛笼来。
门前车马气如云，鹊噪惊猜意甚驯。别岁风光从草草，报人消息喜频频。当家金印君先得，明日椒盘我自亲。共乐高堂称斚寿，安舆迎养趁垂龄。
尺一俄闻有急征，风云奋迅在南溟。正如蜀客怀铅笔，未羡鸿都写石经。此事惟须一艮卦，今朝顿见两文星。帻沟娄畔藏书去，人在金坡白玉扃。
催唤沙棠港口船，门前龙象耸初筵。养亲始愿家良近，事道中年志愈坚。美俗一新吾礼乐，高贤多羡此山川。不妨且为坡翁住，却上玉堂陪众仙。
节物诗情总索然，漫将梨栗当盘筵。堪怜永夜空樽月，记取衰翁断酒年。十日尚留花影在，两瓶便作竹根眠。分明破戒缘佳句，免使儿童诮禁烟。
喜闻罨画初回棹，便拟共公吟过春。何事客乡还送客，今朝人日更愁人。风吹杯面梅花老，路转裙腰草色新。只恐西湖留不住，重来好为活疲民。
篇章何事等嬉游，尚想挥毫剪烛秋。从古杀青徒自苦，只今醉墨可能求。忽传鹭立沙头句，又见鸿归天外州。襆研去来须猛省，不由自己更谁由。
忆昨姑溪岁丙辰，老仙元日去班春。当家句子频催客，省事天公却笑人。紫凤天涯今已老，泥牛岁首又还新。笑谈谁记当时选，独立东风倍怆神。
吴兴学法遍诸华，吾道元无迩与遐。今日谁能留下马，古人犹自酹先茶。肯开燕豆惊流俗，共喜皋比得当家。入手新诗惟重拜，颉颃那得并飞霞。
翩然来自旧京华，历数山河不谓遐。往事已空惟重黍，玄谈未了更浇茶。南游句好俄惊座，东道情深未忆家。也欲卫州门外去，一声长啸入烟霞。
中和偶向此枝藂，友爱当知吾意同。十世共居尤盛事，一家三代共春风。试看华萼相扶处，正在闺门载翕中。昭谏而来名节伟，更添新记与无穷。
挥手秦稽信宿然，未行俄已两周天。云缄尺素惟开后，雪辊双溪恐堕前。高谊谁能似孙宰，旧题应复记苏仙。何时布袜青鞋去，摘野芎苗古寺边。
二珍胥会到柴关，诗为高情趁早还。海上便如逢若士，橘中应不减商山。可人风味知渠隽，老我形容有许颃。快击黄包烹紫壳，为君呼酒一开颜。
横经之暇即吟诗，三载如常匪激随。听雨不知官独冷，看云自与意俱迟。翚飞黉宇生新敬，鹄立儒衣动去思。还恐西湖难久滞，此声梁楚已先驰。
弁有山兮水有湄，登临舍此复何之。发疏帽脱狂嘲后，雁过江涵感慨时。盛府主宾俱好事，满城风雨苦吟诗。人生自可行乐耳，剑首功名但一吹。
等闲看尽弁衡毗，旁郡聊从捧檄驰。候管乍披新定志，邮筒忽见故人诗。君方清绝行明镜，我正摧颓据槁枝。为喜彩衣还膝下，椒柈趁得颂花时。
天目群仙帝所毗，别来引领但神驰。分明输与芗山老，活脱吟成玉局诗。论旧惊心几甲子，扶羸笑觅一筇枝。如公再合幡然起，勿恋春先笋蕨肥。
谁似当年召信臣，天教来此活疲民。水乡怕旱相传古，甘澍随车总是春。坐看丰登成乐岁，只将恺悌对明神。已闻宣布形歌咏，宾主殷勤用意新。
鸣驺穷巷忽相过，其奈将迎窘步何。每望故都身不羽，欲赓新句砚空磨。篮舆端复为公出，泥饮唯应说尹多。却是旁观工指点，若为公锦杂渔蓑。
共饮方酣月满楼，剧谈无寐露侵裘。此宵此景应难值，吾婿吾儿亦罕俦。情谊浑如同一姓，风流不负两中秋。绝怜老子婆娑甚，破戒何当大白浮。
秋旻金气正高张，并作西风一夜凉。何处杯中无白堕，如今扇底有黄香。自惭老枿如犀秃，却笑春花为蝶狂。胜赏清吟两奇绝，吴山横过即仙乡。
金飙吹暑顿然清，闻早空庭一叶惊。拄颊偏宜对朝爽，挥毫正好赋秋声。镜中髯短休烦镊，壁上弦闲不受檠。志士由来多慷慨，何如百啭听鶑鸣。
扁舟径入芙蕖国，一笑俱非褦襶人。低拂柳阴偏障暑，活烹芡觜快尝新。小巾脱去我先醉，大杓取来渠更真。啜釂数觥诗兴发，羡君越漾老精神。
西风小立对晴川，冷笑人间目圣颠。使事端因荔枝出，归期休在菊花前。平生漫说少陵老，终日谁陪上界仙。应是杜中鸥与鹭，诗情比旧更依然。
堪笑衰翁作计狂，又随笭箵到鱼梁。未秋早觉凋蒲柳，已老安能种豫章。谁似读骚仍饮酒，有时赞易自焚香。梅边有约君应记，但愧年来久覆觞。
致饰虽云贲则亨，含章内照乃为真。离明外附天光发，艮止中存道体纯。玉质未雕虹贯日，素功后绘物生春。也应笑我元犹白，不比羔羊正直人。
大海相环宛一洲，浮沤乍起已千秋。三壬笑向人间世，四癸时寻物外游。我辈安能知许事，平生未若乐斯丘。开窗翠竹时相对，更说诸余总谬悠。
传家气脉固深长，挟策来登和靖堂。南渡金声元不泯，西庵草色可能荒。要知持守为涵养，好把精微重发扬。共喜慈帏得甘旨，他时远到未渠央。
南屏环拥翠云堆，谁遣精庐特地开。祭酒先生甘隠遁，燃藜太乙忽飞来。胸中礧磈五千卷，门外芙蕖十万栽。白日竟抛妻子去，群仙携手上瑶台。
橘园亭畔市多尘，曲院桥边境转清。山色湖光精舍敞，笔床茶灶钓船轻。奈何一字不堪煮，且与三贤相并行。笑问寿藏何早计，不妨更学赵台卿。
毅斋大老除新绶，名节尤偏无所尊。曾是胪传第一唱，却留衣付外诸孙。挹挼柳汁初承渥，称泛霞觞共拜恩。尚记吾家多夙契，何当握手得重论。
伯子尧夫豪杰人，四时佳致四时春。静能观动一机活，会复乘元千古淳。造物生生还化化，世情故故又新新。不妨长向亭中醉，自觉冲融气味真。
平生知旧一李友，别后长关白板扉。偶有客来孤鹤起，也无人觉小舟归。尽渠俗子频相恼，只恐仙禽未肯飞。莫笑爨琴并煮鹤，醉眠林下两忘机。
如何苦作断肠声，度尽关山失弟兄。万里他乡谁是伴，单栖半夜若为情。嘐嘐每叹众人薄，落落孤将一意行。只恐影沉湘水后，更无来者继高名。
散发披襟颇自由，野麋见客忽惊投。新诗生怕将愁至，博学何妨与艺游。未说天边金弹子，试寻城外土馒头。不然且学伯伦醉，荷插相随死便休。
醉翁朝暮四时景，谁遣描摹入此图。唤作皆山真个是，携来到处与之俱。也曾佳客相陪否，亦有清泉可酿无。更喜一般僧侣旧，高楼百尺俯尘区。
直道方心古所难，任渠俗眼笑儒冠。子龙有屋犹黄壤，老郑无毡漫冷官。一片湖光清客署，三州鼎足屹书坛。只应翠绿迎人意，岁月功名正好看。
试把溪堂旧谱看，三千苜蓿守酸寒。吟肩祇自初来瘦，疐尾方知细满难。忧患可能期学力，功名终不误儒冠。到家莫作多时住，趁取秋风送羽翰。
埋玉愁闻薤露歌，向来耆艾日消磨。平生所至棠阴在，晚岁其如麦秀何。洛社竟虚同甲会，鉴湖应改旧时波。四春手植烦调护，万感今犹忆烂柯。
眉间黄色喜浮浮，天遣鸾皇为相攸。新绾丝纶归右掖，旧游泉石记南州。春风自满甘棠国，晓雪初晴杜若洲。乐饮更为三百住，邦人未许别贤侯。
后先相守是乡人，自有都梁见未曾。药玉船中频送酒，镂金胜畔又行灯。雁桥旧梦犹能记，凤阙新除自此升。一笑不妨追乐事，坐看诸县乐丰登。
帝教云牧重云山，柱辄清朝玉立班。八月星槎来海上，九天藜杖照人间。烦公政事文章手，开此江山父老颜。若到西湖应记取，明年此日看征环。
向来南岳凤曾鸣，再驾缇屏又一星。文物君谟丹荔谱，江山白傅百花亭。舂容相与频呼斝，肯綮争看妙发硎。紫橐青毡吾旧物，孔鸾行矣集明廷。
两君先后缔交承，一笑何妨玉斝倾。驰驲催人来异渥，卧龙留客自多情。告新听说三年最，叙旧欣寻再世盟。天上除书人已到，便看鹄立侍通明。
雕戈红旆辔如丝，暂为君王镇左畿。下鹄池边新有诏，卧龙山畔又催归。共看阁老今黄闼，却笑门生也绣衣。起舞祝公千岁寿，蓬莱云气正霏霏。
不贪富贵即神仙，茗椀香炉古易编。谁向急流能勇退，方知介石是几先。三危露下闻清唳，九锁山中断俗缘。喜有诗人相共住，何时一笑醉丹泉。
绕屋清波隔翠绡，鱼鳞发发鸟翛翛。画阑影漾清涟动，书几阴来绿雨摇。文采巧当鲛杼薄，秋声微度玉笙娇。岂惟钓艇终堪系，况是佳人不待招。
日日霓裳宴彩楼，三千歌粉侍宸旒。月明宫殿双龙伏，云拥箫韶九凤游。翠袖半笼金约臂，宝钗斜坠玉搔头。不知舞到弓弯处，一拍春风一拍愁。
鄂王墓在栖霞岭，一片忠魂万古存。镜里赤心悬日月，剑边英气塞乾坤。苍苔雨暗龙蛇壁，老树烟凝虎豹旛。独倚东风挥客泪，不堪回首望中原。
不恋清时白玉珰，便将身世寄沧浪。三朝元老黄枢阁，四海闲人绿野堂。楚楚菁兰秋带雨，萧萧寒菊晚宜霜。拟成东甬耆英社，賸乐壶天日月长。
风卷珠帘客珮清，杜鹃啼老送春声。水浮亭馆花间出，船载笙歌柳外行。千里夕阳归梦远，六桥飞絮马蹄轻。栏干倚遍暮天阔，烟树一钩新月生。
断碑犹纪唐时事，山气阴沉暗绿苔。松木已逾千岁寿，香烟知化几炉灰。廊深无月鬼神过，殿古有云风雨来。曲曲九溪春水落，子陵滩下复东回。
云压高空雁阵低，江城历历草离离。楼台秋淡玉箫远，帘幕夜寒铜漏迟。明月鹭鸶菱叶浦，西风蟋蟀豆花篱。一樽酒尽银河落，犹有残钟出古祠。
万木阴沉锁石门，烟霞深处近昆仑。洞箫声接玉台磬，宝盖影摇金殿旛。湘浦有龙云气湿，越山无鹤露华昏。灵芝采尽归何处，溪上白苹花正繁。
白玉楼成去作文，祇从西棘挂朝冠。生来病苦相如渴，没后人知范叔寒。野店春闲沽酒榼，溪堂月冷钓鱼竿。梅花麓上谁弹泪，岁岁东风吹不干。
终南道士学弹琴，门外松萝锁翠阴。濒海八龙朝出洞，隔山群鹿夜归林。琪花过雨金风澹，玉树笼烟璧月沉。三十六坛钟鼓寂，云璈声接步虚音。
历历长涂谒鲁侯，征尘宁复恋貂裘。江城露冷霜初滑，海谷冰消水欲流。夜月观书徐穉榻，春风听乐仲宣楼。料君频作西湖梦，曾忆孤山有旧游。
百尺丹梯拟共登，共登天上最高层。南山有雾空藏豹，北海无云可化鹏。勋业十年尘里镜，诗书万卷雨前灯。桃花开尽不归去，又逐春风过武陵。
终日怀人凭曲栏，余阴未放客衣单。祇缘二月风光澹，别作一般天气看。梅粉有香销夜雨，柳丝无力受春寒。闲情漠漠难拘管，自逐轻鸥下急滩。
双台屹屹几春秋，千古高风一钓钩。越岭有云山北障，桐江无浪水东流。雪深黄叶埋寒虎，烟暖青莎卧白鸥。汉业已随宫树老，月明长到客星楼。
汉碣嵯峨几百秋，曲坟遗庙越山头。潮声侵帐凤屏冷，云气绕台鸾镜愁。孝节棱棱双桧立，哀魂渺渺一江流。椒觞载奠灵风起，知我怀亲送远舟。
绣幕香温生暮寒，淡烟漠漠水漫漫。吟残庾岭梅千树，梦绕湘江竹万竿。风卷乱鸦栖古塔，雪迷孤雁落前滩。一声玉笛人何所，更上南楼独倚栏。
夜半扁舟出洞庭，客帆初挂早潮平。社风才起海鹰至，岚雾未收江鹄鸣。吴岫乱云擎古塔，楚皋寒叶拥荒城。垂虹桥外天连水，无限别离生杜蘅。
云山叠叠树重重，浙水迢遥客梦中。啼鴂数声春去日，落花满地夜来风。松关鹤立吟坛静，竹院僧眠丈室空。明日马蹄何处所，夕阳芳草画桥东。
莎草离离碧树闲，祇疑曾是子陵滩。槿花篱落虫声碎，芦叶汀洲雁阵寒。江上浪平潮正熟，渡头人去月初残。夜深不管蛟龙睡，独对西风把钓竿。
宾鸿几过淀山湖，夜夜西风转辘轳。苜蓿草衰江馆静，枇杷叶老石泉枯。曲终明月闲歌扇，病去寒灰满药炉。客梦不堪千里远，故园篱菊正荒芜。
寂寞虚廊暗草莱，天风缭绕宝华台。江空露冷蛟龙伏，殿古云深鹳鹊来。山馆老松褰绿蔓，石坛芳桂落苍苔。寒钟敲断枫桥月，半夜禅僧入定回。
别驾移樽宴草堂，四轩帘幕卷斜阳。芰荷香满鸳鸯宿，杨柳阴浓翡翠藏。风过水亭秋尚热，月侵山阁夜偏凉。更阑酒尽不知去，坐看晓星飞玉潢。
抱玉归来泪满襟，世间何许觅知音。此生虽有噬脐悔，到死终无尝胆心。伏枥马思云路远，避钩鱼隠石潭深。故人若问淞江客，自采芙蓉学楚吟。
铁砚毛锥未策功，又携琴剑过临邛。荆山有玉鸣朝凤，沧海无珠走夜龙。浦口月来僧馆榻，渡头霜落客船钟。自君别后知音少，空忆雁山溪上松。
自是中朝柱石材，西风尘土暗蒿莱。河阳县里花初放，彭泽门前柳未栽。准拟鸣珂来凤沼，徘徊抱玉下乌台。明朝琴鹤归何处，三迳故园多绿苔。
楚岫高低接太行，吴江渺漠下沧浪。秋城霜满苇花白，夜馆月寒莎草黄。芳苑鹿台初解珮，故宫鸾阁尚鸣珰。五湖一叶扁舟去，十二西楼几夕阳。
门掩青松间绿槐，一奁图画自天开。朝霞炼药黄金井，夜月吹笙白玉台。树老有枝皆薜荔，地闲无处不莓苔。数声野鹤惊残梦，疑是神仙出洞来。
賸陪华珮醉蟠桃，杨柳飘飘拂午桥。夜月楼台行锦障，春风帘幕卷红绡。歌传杏苑黄金缕，乐奏梨园紫玉箫。银漏滴残珠履散，踏花归去路迢遥。
草堂人远只存诗，几席临风入咏思。文印幸传同谷谱，祖灯犹照曲江碑。濡毫省闼春霖足，立马君门夜漏迟。憔悴江南老词客，柳边曾挹汉威仪。
便帆才过日东来，浅色伽梨短样裁。野鹤怨时心共远，海鲸降处定初回。长年守律因师戒，中土传经为国灾。几日应酬官事了，南湖听法雨华台。
一从说法雨华台，棕叶蕉花几度开。春尽瀑泉犹溅雪，地幽篁竹亦生苔。临溪洗钵青猿过，背石持经白鸟来。笑指庭前双柏树，住庵时节手亲栽。
霞帔云巾占石床，磬声初引步虚长。拟朝碧落非无路，学煮黄金信有方。云暗石潭龙骨蜕，草肥山崦麝脐香。青城梦窅蓬莱近，沧海为田合种桑。
凤梧鸾竹郁青葱，文气冲冲五色虹。囊里短歌唐李贺，酒边奇字汉扬雄。铜铺雨后芭蕉绿，石井霜前薜荔红。茶灶笔床随处有，等闲留客坐春风。
不愿生封万户侯，归来却伴赤松游。琴书东里三椽屋，诗酒西湖一叶舟。雁过客楼秋雨急，乌栖江树暮烟愁。频年陡觉生华发，日日凭高望楚州。
青城道士跨青牛，去作清都汗漫游。朝扣九关朝玉阙，暮回三岛宴金楼。丹随鹤舞缑山月，剑伴龙归洛浦秋。犹有石房云不散，晓风松柏两飕飗。
帝子宸游白玉京，江南遗庙尚丹青。寝园月暗衣冠古，选阁云深笔砚灵。清卫有威森凤戟，娇嫔无语倚龙屏。太平天子尊儒学，锦帙黄封赐六经。
上苑韶光隔凤城，十分春事属流鶑。雨余芳草欲无地，风定落花如有声。柳榭云深栖鹳鹊，榉塘沙暖浴䴔䴖。年来翠辇经游少，七十二亭空月明。
四壁玲珑耸石楼，四窗云气拥仙游。半空星斗浮天井，一洞烟霞透沃洲。蜥蜴现时曾咒雨，猕猴啼处客悲秋。他年定作山中隠，肯向红尘白尽头。
五丁椎碎烂银堆，注作东南水一杯。秋半忽疑天外雪，夜深俄听月中雷。大鹏击浪惊龙卧，老蜃嘘云误燕来。日日涛头多拱北，至尊元在郁箫台。
春风几树石楠开，谁采灵芝去不回。彭蠡水分双港落，匡庐云度五峰来。钟沉古寺僧初定，月堕长松鸟自哀。堪叹昔人携酒地，断碑无主卧苍苔。
炎炎火树照千山，南客应同荔子看。金谷人游红步障，玉房仙炼紫华丹。猩唇泣露珊瑚软，鹤顶迎风玛瑙寒。若使汉宫知此味，又添飞驿上长安。
寸草曾收药笼功，谁移野色近禅翁。甘同木石抛闲地，耻附松萝上碧空。旋长纤枝宜雨绿，未删宿叶待霜红。为衣或许湘人采，清彻崇兰两佩风。
怀古心情独倚楼，荻花枫叶满江秋。地雄吴楚东南会，水接荆扬上下流。铁瓮百年春雨梦，铜驼万里夕阳愁。西风历历吹征雁，又带边声过石头。
巍巍楹槛逼星河，城上阑干野色多。天目水分波浩渺，大湖山点石嵯峨。罗窗夜气吹银烛，翠箔秋声动玉珂。我欲乘空呼列子，月明何处起苹歌。
西竺峰飞小朵来，闲僧曾共倚崔嵬。寒惊玉匣光初泻，晓怯冰壶冻未开。云外有香丹桂落，洞中无月白猿哀。当年洗耳人何在，拟勺清泠酹碧苔。
终日怀人倚翠阑，别长愁觉钏金宽。颦眉钿叶抛鸳甃，弹泪灯花落凤盘。梅粉有香供夜雨，柳丝无力受春寒。阶前拾得相思子，自结罗囊绣合欢。
红尘飞不到阑干，十二朱帘卷暮寒。上苑鶑啼花木暗，六桥人散水云宽。春风玉佩骖黄鹤，夜月琼箫驻紫鸾。檐外青青杨柳色，几回曾向画船看。
湖澥天教十载闲，玉经功就胜居坛。惊尘天目妨龙卧，晚岁华阳望鹤还。入咏五噫丹阙近，会心三笑画溪寒。世缘历尽仙缘熟，坐断陪真向上关。
万山深锁竹房幽，寒碧欺春恰似秋。人醉药炉凭鹤看，窗闲吟笔被猿偷。护岩苔色侵衣润，逼枕溪声入梦流。童子扫花关莫掩，恐妨诗社客来游。
一望潇湘遍露迷，胡笳吹月夜凄凄。回天无力心难死，矢日同仇志应齐。但使首阳存汉地，不教阴塞牧羌羝。声名一堕谁能赎，珍重雌雄剑化蜺。
大隠君家小隠君，得名太早忌人闻。秋窗吟共缑山月，晓榻眠分华岳云。鶑欲引雏先出谷，马才生骥便离群。新诗却要多拈出，突过郎罢张我军。
坎止流行只任天，吟庐新傍紫薇边。夜窗低过宫花月，晓巷深横御柳烟。五字肯同余子说，一灯亲自乃翁传。虽然不作功名念，却恐功名逼少年。
才过中年百念轻，独于风月未忘情。贫将入骨诗方好，事不萦心梦亦清。万卷难图金马贵，一篷当与白鸥盟。幸然不作诸侯客，犹恐江湖说姓名。
年来百懒惟便静，幽事相关亦有时。窗上纸因晴日补，槛边花趁小春移。夜先休息关门早，晓不趋承出户迟。消遣余生只如此，好怀正不要人知。
青宫楼观近尧阶，班列屏风间坐开。人羡杜闲生杜甫，天教苏颋继苏瓌。马归禁苑行边柳，鹤伴平山隠处梅。我恨长镵𣃁黄独，兀年无计策衰颓。
镂玉裁冰字字奇，少年亲结九重知。君臣际遇荣千载，父子推敲冠一时。罍进楚兰春奏雅，瓶分陶菊夜联诗。五云楼近开黄道，金紫连班进赤墀。
霅川疑狱独承当，敬远炎炎即馆凉。帝子几曾谋不道，相臣自弗肯包荒。李猫初劾犹全命，梁犬重评竟断肠。甘死如饴行素志，岂知流入杀青香。
东山渺渺白云低，丹凤何时下紫泥。翘首夕阳连旧眺，谩看黄菊满新谿。鹤闲庭砌人稀迹，苔护松荫山径迷。野老更疑天路近，苍生犹自望云霓。
立志平夷尚未酬，莫言心事付东流。沦胥天下谁能救，一死千年恨不休。湖水不沉忠义气，淮淝自愧破秦谋。苕溪北去通胡塞，流此丹心灭虏酋。
莫笑狂夫老更狂，推轮怒臂勇螳螂。三军未复图中土，万姓空悲塞外乡。动地声名悬宇宙，擎天气概荡边疆。忠心自古人人有，莫笑狂夫老更狂。
铃县四角五采旗，分明天产真英奇。阿堆文章妙一时，士林往往推元龟。杨梅蜜领仁且慈，桃米麦饭清堪师。何愁不得中书为，半生纡意梅虫儿。
只道篷低碍觅诗，眼前物色自多奇。千山赭去如秦样，一水清来似晋时。渔父岂无缘苇辈，樵人恐有负苓师。僮奴忽报梅花动，春在江头最北枝。
古来村里起功名，当日南阳亦是耕。几笔远山仁者静，半篙流水圣之清。晚风蝉响胜金奏，夜露萤光即火城。人得一间高一著，不须史论又诗评。
竹帛功名九折车，栖迟岩野竟何如。浣花溪上寻佳句，积谷山头读异书。江左风流空酝藉，淮南烟景尚凋疏。太平十二河汾策，几欲排云谒帝居。
狞蛟蟠伏鬣封孤，云黯幽亭日向晡。双柱千年翔化鹤，四山半夜泣於菟。老天忍挫真英物，厚地甘埋大丈夫。无计发潜空涕落，雨松霜柏照烟芜。
占断江山自一家，寄情渔弋当生涯。青枫翠竹春屏叶，白藕红菱晓镜花。鸿鹄鹍鹏雕鹗鹘，鳟鲂鲦鲤𫚢鲿鲨。河阳书到君当起，弩发千钧钓五车。
郡名犹是汉流传，宇宙江山复几年。画阁倚空家十万，红妆鬭夜妓三千。层城歌舞秋风外，故国兴亡夕照边。近岁浔阳成重镇，镇南乌幕锁苍烟。
庭下青萱意自舒，起居近日复何如。熏香莫遣衣篝润，饵药从知酒盏疏。教妇丁宁唯礼法，要孙久远是诗书。手中线在常珍重，空写平安托鲤鱼。
早年收得自由身，坐断窝中懒是真。日短日长唯守静，云来云去不生嗔。破除机械鸥盟熟，脱略锱铢鹤料贫。旧看黄庭犹忘却，应无心力对闲人。
世间无尽是天游，更出吴山最上头。江面春声潮卷雪，湖心寒影月澄秋。海门舟楫云开见，瀛屿亭台水载浮。不比钱塘歌舞处，远怀西北有神州。
中边莹彻似冰壶，空尽时情意气殊。已向铜龙梯要路，又随玉驮驾征涂。风生湓浦江流急，云满康庐夜月孤。竭到东南无力了，一分宽处是规模。
扪萝百折上嶙峋，世界仙凡到此分。小朵岳莲来异域，孤撑天拄入层云。江湖待看杯中泻，钟磬回从地底闻。借问须弥在何处，老僧留客且论文。
九锁山寒玉作围，红尘世事可曾知。峰回似觉前无路，身到因思旧有诗。云掩岩扉龙蛰冷，月明华表鹤归迟。梅花笑我真迂阔，踏雪重游腊尽时。
卓道当年爱此峰，直于顶上驻禅筇。岩深疑有仙人宅，地僻全无俗客踪。罅石引泉围古屋，断烟拖露滴寒松。夜来冷枕蒲团睡，梦破一声残月钟。
烱烱长庚映五霞，寒风不劲舞衣斜。紫袍早换登瀛客，黄鹤还归昼锦家。谩说文章能射斗，更饶韬略拟乘槎。论交似我难为赠，惭愧囊无句漏砂。
为从吏隠招提宿，相望城中隔几尘。云暗雨来疑是晚，山深寒在不知春。锄松得石添幽径，接竹通泉隔近邻。此去又寻三洞约，初平应怪我来频。
手持兵甲挽天河，铁石心肝尚枕戈。宾客三千毛遂少，将军百万李陵多。风波如此子焉往，天道不然人奈何。岭海书生今已老，天涯无石为君磨。
龙泉出匣鬼神惊，猎猎霜风送客程。白发垂堂千里别，丹心报国一身轻。划开云路冲牛斗，挽落天河洗甲兵。马革裹尸真壮士，阳关莫作断肠声。
谁把渔竿老渭滨，拨开尘鞅对清薰。乾坤浩荡台非旧，湖海凄凉我接君。有客携家来上冢，无人载酒共论文。山阴兴尽空归去，何处天风落五云。
过了花朝日渐迟，相将又是禁烟时。寒留柳叶凄迷处，春在梨花寂寞枝。牛角横书孤壮志，鹿门采药误幽期。自怜白发成何事，说与啼鶑未必知。
阖闾城下水连天，故国凄凉思惘然。堤柳数行垂舞带，砌苔几叠晕歌钿。了无麋鹿游台下，祇有凫鹥戏水边。往事如今销歇尽，断霞残照锁寒烟。
绮寮缥缈敞虚明，鹄峙鸾停护碧城。珠蕊一枝春共瘦，玉环双珮月同明。曾题洛赋缄新意，却拊湘弦寄远情。十二阑干风细细，觉来依约记棋声。
冥冥细雨湿江城，掩映书窗翳复明。倦客一杯愁顿减，故乡千里梦初成。金华洞口羊惊起，石佛山头鹿伴行。何日东归溪上路，一犁春渌带云耕。
又是春生杜若洲，凭栏回首总关愁。云横楚峡萦新梦，月泛吴波忆旧游。立马醉题花外驿，闻鶑笑倚柳边楼。如今万事经心懒，祇合长歌拟四休。
银阙书飞急羽忙，料应滕六奏虚皇。要将阆苑蓬壶水，幻作琼林玉树芳。风约云边停鹤驭，冰清月际舞霓裳。凤箫莫品凄凉调，催老梅花枉断肠。
雨送秋归雁带霜，凝情无处寄诗狂。一庭莎草蛩吟老，万里梅花鹤梦长。德谊可逾钟鼎贵，圣贤不死简编香。迩来世道添悲梗，不但摧车是太行。
镇日双栖向画梁，有时飞去为谁忙。得泥趁暖添芹垒，掠水因风贴柳塘。语重唤回芳草梦，舞轻时罥落花香。五陵年少伤春恨，书系红丝拟寄将。
游倦归来似长卿，弊庐事事费经营。扫除尘土虚堂洁，拂拭窗櫺旧纸明。径菊已荒唯草长，井花少汲觉苔生。寒衣未办西风急，不奈邻家机杼鸣。
爆竹传声又岁除，流年不驻隙中驹。屠苏未用斟春酒，馎饦先教促晓厨。彩绚户庭更郁垒，欢传院落竞樗蒲。老来乐事关心懒，吟对梅花撚断须。
催破橙香荐蟹黄，快斟新酒润诗肠。雁拖暝色横秋水，鸦带寒声噪夕阳。万事莫如花下醉，百年浑似梦中狂。登高休负湖山约，约买扁舟载艳妆。
自笑生随雁影浮，几经楚尾与吴头。塞楼角送关山月，湘驿砧敲岳麓秋。岁月森轮如走坂，功名求剑记行舟。即今安得如渑酒，与汝同浇万古愁。
凄烟澹霭锁林霏，又是秋光欲莫时。苹叶江湖风剪剪，桂花庭院雨丝丝。世情冷暖杯中酒，人事输赢局上棋。安分得闲闲最好，不须身外强寻思。
览镜羞看鬓点霜，若云勋业更堪伤。已甘身向山中老，安得名留海内香。雅志拟联高士传，倦游慵入少年场。长吟酒醒凭阑处，更听秋砧答暮螀。
笑把儒冠换墨衣，深思富贵有危机。参他龙象知今是，还了鸳鸯悟昨非。开钵展单随所寓，打包持锡去如飞。有人若问西来意，正要高谈为发挥。
气数推移有盛衰，老观此理独支颐。阅人云木能千载，过眼风花只片时。名利场中棋变幻，是非窠里浪倾危。到头输与山中叟，乐在耕锄别不知。
谁奏琵琶妒客欢，啼珠泣玉使心酸。感时多向英雄洒，怨别还从粉黛弹。每听巴猿愁滴袂，莫烧汉蜡恐堆盘。阳关一曲君休唱，唱罢人间行路难。
小隠山林习已成，市朝声利让渠争。是非每向静中见，悔吝多从动处生。且约苍官陪竹友，共邀欢伯访梅兄。岁寒心事期相守，一瞬枯荣任变更。
碧云深处著吾庐，远却喧嚣尽自如。呵砚磨冰朝炼句，拥炉烧叶夜观书。人生穷达乘轩鹤，世事盈虚赋芧狙。勘破已无朝市梦，软红端不上衣裾。
身世悠悠付等闲，卢仝破屋恰三间。暂时结伴窗前月，耐久论交户外山。竹鼎篆香消更𦶟，锦囊诗卷改还删。是非荣辱俱乌有，翻笑人间两触蛮。
生计新来喜有涯，莳菘栽韭树桑麻。惯眠纸帐三竿日，饱听萍池两部蛙。往事真成看堕甑，凡身安敢望乘槎。一般受用还官样，门外黄蜂为报衙。
髼松两鬓欲成丝，又是桃红李白时。百岁光阴须藉酒，一生志趣莫过诗。世情因向贫中识，画思方知老后宜。却喜半犁新雨过，旋分菊本莳东篱。
一味幽闲了此生，那曾怀刺谒公卿。无官可署名虽晦，有句堪吟思自清。棋要藏机何用着，琴能识趣底须声。何当办取青蓑笠，去趁农夫学耦耕。
萧然天地一吟身，著向荒村野水滨。耳底松声风奏乐，窗间竹影月传神。无田种秫难谋醉，有砚遗家未是贫。除却推敲无别事，襟怀拍塞四时春。
篱编红槿障蓬茅，半近城𬮱半近郊。苔绣曲蹊千万点，梅窥碧沼两三梢。闲将今古浇胸臆，懒把荣枯问卦爻。一自渔樵分席后，清泉白石与论交。
槎牙诗骨等梅臞，试启青铜失故吾。啖蔗祇应佳境近，解袍那想故人无。推排景物归吟卷，安顿江山入画图。只此可堪供活计，底须舍瑟学齐竽。
诘曲通村小径开，依山结屋任低隈。无从问字高人过，有不嫌贫长者来。煮茗烧残柴带叶，脱巾漉起酒和醅。绝怜笔砚香犹在，集句曾赓百咏梅。
霏微雨过不成泥，小步何妨曳杖藜。半露好山云断续，轻笼淡日树高低。池塘有梦春生草，桃李无言下自蹊。政此新晴犹未定，那堪又听竹鸡啼。
飘然片雪下晴空，终日盘旋浅濑中。行近鸥凫风致别，立依蒲蓼画图同。数茎丝发心何虑，一世鱼餐体不丰。历遍江湖真漫浪，前身应想是渔翁。
高标独立岁寒时，不受狂蜂浪蝶知。树百千年枯更好，花三两点少为奇。暗香疏影孤山句，却月凌风水部诗。顾我对渠吟未稳，且将淡墨貌横枝。
屋檐斜入一枝低，欲为形容颇费思。萧洒花裁冰脑缀，横斜干倚斗杓垂。风浮香动更阑后，窗映枝横月转时。最是孤高难著语，只宜索笑莫言诗。
横隔片烟争向静，深藏翠幕全真性。霞拖数缕日初沉，月挂一眉天未暝。问讯频敲碧玉枝，觅诗踏遍苍苔迳。有时小醉倚幽窗，只藉清香闻得醒。
半黏残雪不胜清，可惜梢头欠月明。影不横斜冰未泮，香微漏泄晓初晴。餐毡苏武应同调，披氅王恭想再生。忍冻保全清节在，为渠从此定交盟。
沛然倾霔战骄阳，飒飒风来作晚凉。吹散浮云澄玉宇，敲残枯叶堕银床。韩檠擢用因书荐，班扇投闲被雨妨。自此吟情辜不得，一秋景物要平章。
怪得云顽冻不开，漫空忽搅豆秸灰。青留一半窗前竹，白胜三分屋外梅。剡曲舟应撑月去，灞桥馿想得诗回。吾侬喜有煎茶兴，不羡销金帐底杯。
口作蛩吟肩耸山，了无萦系一生闲。梦回春草池塘外，诗在梅花烟雨间。但得双眸长炯炯，从教两鬓自斑斑。此身穷达何消问，天道乘除去复还。
非贤非智半痴聋，性禀天然雅淡中。闲阅废兴槐国梦，细思得失楚人弓。事无欺世心何愧，诗为伤时句不工。却谢梅花开几点，年年此日伴山翁。
闷来咄咄向空书，怪底年来每事疏。著脚左如旋磨蚁，进身难似上竿鱼。不逢贤者休弹铗，谩说侯门可曳裾。毕竟归农为上策，买将蓑笠去耕锄。
世路崎岖蜀道难，长年兀兀坐柴关。诗才得句心先喜，事不萦怀梦亦闲。已种苍竿环碧沼，旋营矮屋傍青山。倘来轩冕虽无分，赢得优游天地间。
生来无分对书灯，却喜逢人便眼青。枵腹谩临求米帖，学耕频勘相牛经。崚嶒骨相身长健，磊磈襟怀鬓未星。密掩柴扉盘膝坐，人非人是底须听。
钟鼎箪瓢信宿缘，且将闲逸度余年。诗敲雪月风花夜，画卷江湖烟雨天。三尺焦桐方外友，一泓老砚郭边田。自惭野趣无拘束，敢和清吟一十篇。
竹马才抛又是翁，年来自觉转疏慵。欲开竹下三三迳，还借毫端六六峰。处世竟无非理事，对人那有可惭容。浮沈聊尔从吾好，却笑南阳说卧龙。
幽事知谁可共论，烟浮清晓月黄昏。吟梅细味逋仙句，植蕙闲招楚客魂。暴富小池蛙奏乐，安贫陋室席为门。吾生幸自无荣辱，一任傍人笑作村。
头颅搭飒一山翁，万事随宜敢讳穷。不结东华尘土梦，何干北海马牛风。半生踪迹从容里，一片襟期冷淡中。兀坐有时参世味，古今兴废转头空。
失笑如何了此生，须教日日醉乌程。是非不较人情好，穷达休论世路平。钓月耕云何限乐，枕流漱石有余清。近来转觉身强健，賸喜双瞳炯炯明。
书剑谋生总不成，效渠东野以诗鸣。未知唐宋源流异，却喜江湖句法轻。肩耸每同臞鹤立，口吟端似冷蛩声。自怜绝少惊人句，生怕人传浪得名。
一生不把两眉愁，厌听瓢声笑许由。愿荷锄来翻畎亩，懒携刺去谒公侯。酒倾明月清风夜，诗琢空山落木秋。坎止流行俱莫问，自然霜雪未蒙头。
吾庐近野却依城，弹压风光藉酒兵。山色可供图画趣，泉流聊当管弦声。眼前无事方安逸，天下丰年即太平。权势从来难倚仗，祇宜孤立度浮生。
身世悠悠岁月侵，儿时历练到如今。梅臞元禀冰霜操，松老犹坚铁石心。世道任从渠否泰，人情岂为我辰参。欲知卜隠在何处，寂寞荒村烟树深。
迳曲通村深复深，听鶑吟歇听蝉吟。园林幽雅已成趣，朝市纷华岂到心。匣冷冯驩长铗剑，壁悬元亮不弦琴。故知忤世皆缘直，有口从今只合喑。
古歙遭逢定宿缘，作成和气致丰年。一溪浪静一溪月，百里民安百里天。草茂圜扉花满县，雨余村落水通田。正惭欠识荆州愿，忽拜雕冰镂玉篇。
世间名利我无缘，饱看黄花又一年。鬓有几根从带雪，心无一事可欺天。筑居易办观梅阁，取醉难谋种秫田。欲谒昌黎论此意，那知先已寄新篇。
初度今朝四二年，头颅堪笑尚依然。故庐仅有三间月，负郭曾无二顷田。雅淡生涯图画里，清新吟思竹梅边。焚香只祝吾亲健，此外穷通付老天。
疏影横斜水清浅，冰容不比寻常见。若非采石谪仙魂，定是汨罗骚客面。鹤膝枝低俯镜奁，鸭头波静澄江练。凭谁说与老孤山，敢续君诗君莫厌。
暗香浮动月黄昏，斗转参横月闯门。香一线通清晓梦，影千枝写悄诗魂。荒寒老屋疏篱处，寂寞断桥流水村。青女横陈鸡唱彻，悬知烟雾暝云根。
雪后园林才半树，支筇细认孤山路。云顽未敛风更严，木冻且僵天欲莫。冷蕊依稀无处寻，清香髣髴暗中度。翻思立马老坡翁，月上黄昏方得句。
水边篱落忽横枝，不受狂蜂浪蝶知。万紫千红俱寂寞，三花五蕊自新奇。风号浪涌连天起，雪作云凝拂地垂。此景此时难著脚，输渠耐冷立江湄。
池水倒窥疏影动，任渠羌管吹三弄。碧波清浅浄无痕，老干槎牙坚耐冻。花放羞同桃李场，香来偏恼诗人梦。当年曾醉老师雄，翠羽双双疑作凤。
晓起披衣不奈寒，搔头自愧转疏顽。吟情冷淡梅花外，画思微茫烟雨间。有兴何妨终日醉，无求赢得此生闲。要知人事循环理，岁月推移去复还。
浮生四十自今朝，一味清闲宿分招。山在笔端长不老，雪于鬓里幸相饶。有时得句难缄口，无事干人懒折腰。多谢梅花为我寿，年年先放小溪桥。
旌旆来时桂未华，如今烟柳又藏鸦。一尘不着千家月，万象无私满县花。草茂圜扉春寂静，吏闲庭院燕喧哗。剩膺当路飞腾剡，玉笋催班已有涯。
鹅黄又染柳丝丝，自笑劳生作么为。雨耒云耕三寸管，风櫺月牖一联诗。酒逢知己何妨醉，事不如人且待时。祇恁眼前随分去，展开怀抱豁双眉。
疏懒春来分外添，蒲团兀坐地炉边。关心事少夜悭梦，酌酒杯多昼亦眠。琴有徽弦姑挂壁，诗无眼目谩成篇。自怜不似门前柳，才得东风翠拂天。
寒梅开后雪初晴，敛尽残云月又生。月映雪时梅更好，梅横月处雪争明。羡渠结伴成三白，添我相亲即四清。今夕细吟诗说与，来年此际莫寒盟。
人间历日又天颁，造化推移岂暂闲。春到却添诗思好，年高何惜鬓毛斑。非干己事慵开口，不受人情免厚颜。试问近来知我者，梅花之外只青山。
勘破浮生且任真，底须苦苦役精神。静观历代千张纸，细数英才几掬尘。朝市只尊黄阁贵，山林谁念素衣贫。何如领取闲风月，赢得襟怀日日春。
抱膝长吟更短歌，百年身世易蹉跎。事逢如意从来少，诗不惊人空自多。暖日烘时花著子，东风吹后草成莎。看渠天道无私覆，寒谷阳春有脚么。
江湖郭索草泥行，不料遭人入鼎烹。勇恃甲戈身莫卫，富藏金玉味还清。持螯细咀仍三咏，把酒高吟快一生。鲈脍侯鲭应退舍，算渠只合伴香橙。
向晚郊墟送嫩凉，征鸿点点又南翔。年光迅似离弦箭，世事艰于上水航。月不冷炎来户牖，诗多凄怨感蛩螀。秋容莫道全萧索，篱菊芙蓉竞试妆。
偶病腰疼失步伤，艰行终日坐胡床。非干骑鹤因钱重，岂是悬鱼为带长。倒屣蔡邕那敢效，休官陶令却相当。名方细检无良剂，祇好频频酌酒浆。
滴碎空阶颇厌听，恼人况又近清明。三分春忽二分过，十日天无一日晴。寒沁柳眉愁寂寂，湿凝花脸泪盈盈。苍穹好悯云霓望，留作甘霖助有成。
风姨剪水作花钿，铺遍乾坤惜不坚。滑滑淤泥溶暖日，潺潺檐溜滴晴天。山头白了青还在，梅脸肥添瘦复前。倒指兼旬犹是腊，愿期再作兆丰年。
琅玕万个碧云深，长覆晴川数亩阴。渭水侯封元有节，葛陂龙化本无心。波光静处涵清影，滩濑鸣时和好音。除却寒流相映外，此君那许俗尘侵。
万木风饕冻欲痴，孤根逗暖正斯时。树槎牙历百千岁，花摘索开三两枝。兄弟山矾应未称，交朋松竹恐相宜。玉堂标致和羹味，可是香名满世知。
傍水寻梅步水湄，轻寒轻暖日斜时。不辞二里还三里，且看南枝又北枝。蘂胜珠圆香胜脑，花如玉洁蒂如脂。绝怜疏影横清浅，欲为题诗未敢诗。
小池擎雨已无荷，池上芙蓉映碧波。初试晨妆铜镜浄，未醒卯醉玉颜酡。一秋造化全钟此，十月风光尚属他。除却篱边丛菊伴，别谁能奈晓霜何。
朋山心与白云闲，一点尘嚣不可干。披褐朝真香篆袅，登坛召将剑芒寒。棋枰子落鸣飞雹，石鼎茶煎吼怒湍。待得功成丹九转，愿随鸡犬事刘安。
非园非圃亦非坰，寸地无多好力耕。岂藉锄犁开旷荡，但除尘垢自和平。云收月挂天长浄，水止风恬浪不生。寿域预营真得所，王家茧室可齐名。
天教古歙巧遭逢，和气薰蒸蚕麦丰。重见龚黄宣德化，再生韩柳振文风。万间广厦人人共，千里明蟾处处同。端的相门还拜相，鲁公行即继周公。
彻骨清贫颇自怜，生涯淡薄只随缘。搜罗景象画多趣，抖擞襟期诗几篇。毛颖漫供烟雨耒，石泓聊当稻粱田。化炉倘赐甄陶意，便是人生际遇年。
相逢一笑信前缘，闻道先吾岂较年。洒落襟期良夜月，冲融气宇小春天。喜评曲直人间事，懒问肥硗郭外田。忙里依然清兴在，时时不吝惠新篇。
尘埃面目半生勤，去住浑如出岫云。腹馁谩挥求米帖，囊空徒诵送穷文。诗书满架何堪煮，稌黍盈畴政乐闻。欲办烟蓑并雨笠，愿随田叟学耕耘。
萧然身世尽宽舒，剩有工夫学种蔬。每汲清泉勤抱瓮，旋锄荒圃谩携书。绿葵紫芥香尤美，春韭秋菘味有余。时撷鲜苗烹石铫，朱门肉食不如渠。
年来懒问是和非，谩向沧浪理钓矶。折取绿荷充蒻笠，收将红芰缉蓑衣。秋风莼菜鲈堪脍，春水桃花鳜正肥。身逐烟波逃世虑，沙鸥汀鹭共忘机。
因嫌踪迹混尘嚣，腰斧高歌去采樵。欲效买臣无贵骨，何如王质有仙标。丁丁伐木空山外，轧轧肩薪小迳遥。一任雪天霜月夜，且将带叶地炉烧。
每嗟人世等浮沤，会聚如云散复收。诗赋别情无白雪，酒浇离思有青州。见梅须寄一枝信，对月还关两地愁。此去若逢风雨夜，肯思细话对床不。
一种孤芳别样奇，化工镕蜡雪霜时。正怜粉蝶归何处，却怪黄蜂集满枝。衣效道妆香惹袖，面侔佛相脸无脂。清名也受梅花号，底事林逋不赠诗。
蜀地名花迥出奇，玉环卯醉未醒时。只开春暖二三月，偶冒冬寒四五枝。晓带清霜浓傅粉，晚迎红日淡匀脂。惜渠未敢轻攀折，子美如何少得诗。
檐溜声中送旧年，团𪢮笑语不成眠。忽惊雷吼三更后，始悟春回半月前。桃板欲题诗未稳，灯花频结兆开先。明朝贺客无祗待，汲水煎茶当酒传。
双井源流绰有声，襟期一片玉壶清。吟成物外风骚句，付与人间月旦评。随柳问花知雅兴，论心握手见交情。英雄标致真难敌，双井源流绰有声。
得失荣枯付分休，康强之外复何求。灵台洞彻天无夜，银海精明月正秋。谩赋律章酬诞节，旋沽官酝破羁愁。生来结得梅花伴，长占春风第一筹。
年逾半百颇酸心，眼底朋俦试选抡。松竹梅花三益友，诗书画卷一闲人。北窗高卧那非乐，南阮甘贫只任真。却喜生无荣辱事，底须姓字动朝绅。
开樽酹酒问婵娟，来照人间是几年。从古到今今复古，才圆又缺缺还圆。隔千里共何同异，描万象真无丑妍。最是婆娑仙桂树，新枝不长出青天。
幡然何事赋归来，领略黄山酬玉杯。敲月几编虽满世，泽民一念未宜灰。笑呼臞鹤梅边去，旋买寒花竹外栽。襟度汪汪千万顷，眼青应为野人开。
归来默坐似心斋，南北曾穿几緉鞋。踏遍关河才思古，名知草木宦情佳。桐江胜景归吟卷，练水寒云入壮怀。试数时贤谁敢并，苏黄端的是同侪。
楼台寂寂白云堆，三径萦迂锁翠苔。怪得菊松多喜色，祇缘琴鹤已归来。人瞻北斗光尤灿，门对南山掩复开。野客再持漫刺谒，不应袖手又空回。
相逢祇在万山阿，每愧才疏藉琢磨。昨日忽来明日去，会时常少别时多。茶聊当酒匆匆话，诗为言怀细细哦。折得梅花须寄我，不然携杖早相过。
造化推移秋意深，安排景物逐时新。又逢九日寒花节，不觉三年逆旅身。乌帽恋头浑忤俗，白衣送酒竟无人。翻思杜牧牛山句，谁解清吟继后尘。
恰说重阳又罢休，奈何乌兔去悠悠。可怜节后人心别，未信花前蝶意愁。病里不禁三盏酒，客中虚负一年秋。来年昨日登高兴，强健还能痛饮不。
披起绵衣换葛裘，不禁时序去悠悠。吴江枫老萧萧下，紫塞鸿归点点秋。几幅蛮笺诗状景，一声羌笛客凭楼。羁怀正此无聊奈，细雨檐花分外愁。
斜岸乌纱落魄裘，得宽闲处且悠悠。任渠名利浓于酒，顾我情怀淡似秋。黄菊苍松陶令宅，清风明月庾公楼。翻思二老今何在，景物依然恼客愁。
梅花纸帐伴书窗，毡褥平铺小小床。趺膝横琴情自适，曲肱当枕乐偏长。诗魂直透冰霜国，衾锦那沾粉腻香。丈五日高眠正熟，不知前古又三皇。
桃板休题只任真，也无艰苦与悲辛。屠苏后饮身虽老，毛颖频挥道不贫。昨夜灯花今岁兆，今朝元日昨宵春。迩来时俗全非古，乌帽长衫能几人。
梅花点点自清真，雪虐风饕苦且辛。白玉堂开虽是贵，古铜缾浸亦非贫。爱渠夜写灯前影，类我时挥笔底春。雅趣有谁能领会，华光已后更无人。
神仙窟宅白云扃，山迳迂回峻复平。烟冷恐遗丹灶在，草深不向斗坛生。市廛尘隔二三里，岩谷禽啼一两声。莫讶此来仙不见，遥岑寸碧眼增明。
李白曾来问姓名，宣平疑是古初平。负薪出处天将曙，沽酒归时月又生。鸡啄遗丹非有意，瓢悬老树寂无声。寒泉满沼依然在，静夜长涵星斗明。
道人结屋万山阿，趺坐焚香意味多。尘事不干心已寂，年华易度发难皤。薇烹石铫供常馔，茶煮山泉当太和。我亦非贪名利者，拟来入社许侬么。
轮奂危危百尺楼，阑干徙倚豁双眸。插天万仞黄山耸，绕郭千寻练水流。风月不消钱可买，主宾须要味相投。四时景物俱收敛，引得诗人竞唱酬。
细观吟卷压阳春，字字新奇绝点尘。既已学诗兼学礼，底须忧道更忧贫。鸟啼花落萧闲日，月白风清自在身。内景通明谁会得，窗寒曙色正精神。
自笑人生立世难，甘辛滋味饱曾参。头颅潦倒梅横雪，心地通明月印潭。诗欠惊人徒着意，事多忤俗更休谈。何如领略三杯酒，不必如泥只半酣。
东郊结屋恰三间，景物供吟要细参。红日射芒穿密树，青山倒影浴寒潭。樵虽分席当时话，客为同心尽日谈。最是北窗高卧处，如雷鼻息睡偏酣。
凉入郊墟暑渐微，奈何节序暗推移。景逢三五秋分夜，光异寻常月满时。按舞霓裳仙绰约，长舂灵药兔迷离。广寒宫桂花空发，近世无人折一枝。
欲坐春风欠宿缘，识荆琳宇忆当年。初逢脱略知心地，再见从容值暑天。万卷诗书君有种，一犁烟雨我无田。晓来喜报檐前鹊，忽得珠玑璨两篇。
满城风雨霍然开，不负登临亦快哉。时俗半无乌帽堕，世情那有白衣来。且沽薄酒酬佳节，欲赋新诗愧短才。折得黄花簪两鬓，任渠两鬓自毰毸。
我辈登高崄更遥，闻君独步上乌聊。休嗟昨日浑无兴，须信明年尚有条。节后黄花香未减，年高黑鬓雪偏饶。拂笺续罢新诗句，回首重阳越一朝。
细诵芝田诗一编，了无斧凿自天然。豪雄虹抹斜阳外，雅淡梅横缺月边。点石化金非是幻，脱胎换骨欲成仙。个般才调真难敌，行看鸡林声价传。
过了重阳半月余，菊花方见放东篱。香清不减登山日，色好偏过泛酒时。餐落英真成浪语，存荒径岂是虚辞。生来宁耐风霜挫，晚节腾芳满世知。
西风转北又旬余，才见黄花粲短篱。底事不开重九日，何心却趁小春时。芳传栗里陶潜迳，香入离骚屈子辞。不肯趋时真隠逸，岂教尘世俗人知。
洲上檀栾竹万竿，此君得所一般般。根虽易地终无异，操直参天也不难。冠借皮为疑斗灿，杖凭枝作觉龙寒。步虚词罢幽闲处，好勘黄庭悟寸丹。
昨携拙稿乞挥斤，安敢颙颙觊赏音。明月清风聊寓意，孤峰绝岸颇留心。驽逢伯乐方增重，剑遇张华免陆沈。肯把灵丹攻鄙俗，珍藏何啻万黄金。
久向人间脱俗缘，了无罣碍度年年。一尘不惹菩提树，四大俱空兜率天。闲𦶟篆香供鼻观，静翻贝叶养心田。推敲对景清吟处，应是浑无蔬笋篇。
家世桃源越几年，蓦携书卷觅安全。来寻竹所山房处，为结梅花纸帐缘。白鹤词歌明月下，黄庭经勘晚风前。他时九转功成后，稳驾真人莲叶船。
每思分袂岁寒天，又见荷钱贴水圆。月落梁间清夜后，云生江上晚风前。题诗茧纸无由达，结梦花屏又复还。会晤未龟空怅恨，何时握手共欢然。
竟日昏昏醉梦中，俄惊绿暗石榴红。两三个月书全杳，四五篇诗信忽通。身世愧无鸿鹄志，交情叹作马牛风。如今暂效相如计，较著无声迥不同。
话别匆匆二月天，回眸两见月亏圆。数声乾鹊才闻后，一幅鸾笺忽堕前。风雨对床何日遂，雁鱼传信几时还。每逢骚客论心处，说着山中意悄然。
幽窗兀兀坐愁中，忽拜山中小篆红。心事尽从诗里见，交情全在帖间通。从容笑语知何日，老草赓酬寄便风。多谢绨袍尤恋恋，个般襟度有谁同。
几幅生绡扫麝煤，枯梢黏藓石封苔。布成野水云山去，博得金章玉句来。眉白自惭非我有，眼青多藉为侬开。一经题品多增价，古锦光芒亦壮哉。
倦走南州与北州，竹篱茅舍足清幽。但教有酒名从事，何必为官见督邮。谢友寄诗通间阔，拂笺泚笔细赓酬。虽然可写胸中意，难写胸中半点愁。
检起床头历又新，吁嗟老境渐侵寻。十朝春恰九朝雨，一日晴还半日阴。滴碎空阶声已厌，寒欺薄酒力难禁。绝怜窗外苍苔地，积得残梅寸许深。
转眼才余五日春，东奔西走废光阴。一泓砚里谋生意，几句诗中写客心。贯斗冲牛雷焕剑，高山流水伯牙琴。莫将未遇添惆怅，自有名公为赏音。
客里因循断送春，况逢天气半晴阴。生来百事少如意，老去千般都上心。长铗空弹冯氏剑，良材还斲蔡翁琴。愁怀正此无分付，多谢黄鹂送好音。
梯级层层步颇艰，岭头清吹逼人寒。四边绝壁诗怀壮，一片苍空眼界宽。何处山坳吞落照，长年石罅喷鸣湍。支筇对景盘桓久，领略留将作画看。
书卷携来寓紫虚，凭高凝眺更无余。五山结邑龙盘踞，一水依城带卷舒。旦暮鼓钟喧梵宇，高低楼阁壮神居。年时除却酬香者，阛阓行人往复疏。
山束溪流窄迳迂，眼前景物入诗无。田中蝌蚪古文字，柳下舂鉏新画图。巨室储茶供客贩，小旗夸酒诱人沽。行行不记几多里，回首林端日又晡。
半日修途适到陈，因思尼父倍伤神。行囊抖擞幸余半，旅馆萧条苦乏薪。唤仆买杯苏脚倦，拂尘题句效眉颦。孤村落日黄昏后，一觉明朝又问津。
白帝交承下令时，蒲葵𫄨葛竖降旗。书亲灯火儿曹喜，雁过沙场士卒悲。夜月一帘虽旧识，西风半榻是新知。从今景物皆清致，多办吟笺剩赋诗。
久出尝思赋式微，半生心事少人知。登高且泛寒花酒，扶老须凭劲竹枝。樵迳缓跻山诘曲，羁怀难琢句新奇。绝怜万里澄秋霁，辜负潘郎风雨诗。
黄粱已熟梦初醒，束担匆匆促去程。手挈杖端和袖裹，气呵髭上觉冰生。山衔斗柄两三点，犬吠篱根四五声。何处梅花开较早，清香暗度动诗情。
门外霜风猎猎声，拥炉坐对一灯明。闲思浮世古今事，倦听荒城长短更。满榻诗书终有味，半生名利竟无成。从人笑我衣冠别，虽不趋时却自清。
相伴青灯坐矮窗，老来计拙负年光。画灰有句羞才短，就枕无眠畏夜长。世路难跻缘峻崄，人情易见为炎凉。知心却藉风和月，时度梅花一线香。
榾柮炉红密掩窗，伤嗟劳役度时光。朝三虽怒暮还四，凫短难添鹤自长。老忆少年成感慨，吟残永夜越凄凉。教儿检点铜匜看，报道犹存一缕香。
生朝自颂岂非呆，吟得诗成亦快哉。六十平头悭两岁，百千往事付三杯。在家清苦僧留发，立世支离栎不材。却是与梅缘分厚，年年此日向侬开。
七年客里度初生，诗骨依然只鹤形。梅亦清臞须却白，吾将潦倒鬓还青。愧无德可书银管，幸有酒堪储玉缾。一点灵台尘不滓，何消修炼勘黄庭。
岁序从教自改更，老天有意活苍生。一冬晴暖雨全少，三日阴寒雪不成。谩拥地炉然榾柮，每忧时事验欃枪。庭前问讯枯梅树，怕有南枝绽玉英。
老来宠辱两无闻，才见梅花喜十分。冰雪相看虽属我，乾坤独步却输君。受知和靖黄昏月，入梦昌龄落寞云。从此暗香来不断，何消更把水沈焚。
岁已云除四日春，正嗟无雪慰农心。重衾夜觉十分冷，平地朝看一尺深。剡曲舟虽无月载，灞桥景更有谁吟。今宵拼饮椒花酒，醉后烹茶自赏音。
天教滕六下良宵，恰值人间正颂椒。万屋高低皆玉洁，四山远迩绝尘嚣。苍髯铁面亦华发，直节虚心也折腰。可惜梅花无觅处，祇应低亚小溪桥。
韶光又是二分过，日月如梭可奈何。对景诗成新意少，持杯量减旧时多。禁烟修禊偶同日，落絮飞花逐逝波。祇恐阴晴天不定，明朝有兴亦蹉跎。
小楼炙烛未成眠，好雨知时听不厌。风急斜敲窗上纸，檐高微洒楯边帘。花应憔悴啼丹脸，麦定惺愡磔翠髯。添得明朝诗兴好，池塘草长水渐渐。
翩翩旌旆下吾邦，六邑喧传姓字香。不着一尘秋夜月，谨施三尺晓天霜。平反狱讼缧囚喜，劝课农桑惰叟忙。昨拜荆州天与幸，敢趋行幕献诗章。
褰帷暂驻小山邦，正值芳春百卉香。洞彻胸襟欺雪月，英豪名誉冷风霜。评分曲直奸人畏，诗费赓酬竟日忙。寒士无声增重处，珠玑璀璨赐平章。
山水新安斗大邦，也烦临按马蹄香。扶持秀士蛟逢雨，纠察贪夫草遇霜。对景诗成吟思好，劭农心切去装忙。自惭野叟何为者，白雪阳春拜两章。
文献中州仰大邦，姓名由此带天香。襟怀月照江湖水，谈笑风生齿颊霜。天理每从闲处见，诗篇常向静中忙。明朝小队郊坰去，傥有新吟寄一章。
扬鞭迤逦历乡邦，留得清名处处香。六邑春风浓似酒，一轮秋月冷于霜。苏回民瘼宦情好，听彻鹃声归兴忙。满路溪山无限好，祇应裁剪入词章。
潦倒无成困一邦，江湖姓字可曾香。兴来且泛三杯酒，老去从添两鬓霜。画思诗情虽我有，名缰利锁任渠忙。寒窗兀坐浑无事，闲阅离骚诵九章。
忆昔轻舟衣锦还，青红旗帜满江边。正逢时节梅将潦，又见池塘柳欲绵。千古棠阴思召伯，一封芝诏下尧天。行看大展经纶手，霖雨苍生四海传。
从容依绿泛莲红，吾郡生民有幸逢。政事分明天外月，风标翘楚雪中松。携琴领鹤宦情好，横笛倚楼诗兴浓。腾茂蜚英闻帝里，行看宠锡禄千钟。
揽辔来时柳未烟，榴花又见火初然。一春人坐冰霜国，四野农歌蚕麦天。教雨仁风弥歙境，屏山练水入吟编。明朝马首东归去，伫看清名到日边。
乌兔双飞去若梭，又逢天气正清和。绿空桑柘蚕成茧，青遍田畴犊卧莎。好景常供诗料足，浮生每叹客愁多。家山不是无风月，斗粟区区可奈何。
早起窗前拥弊裘，鬓毛萧散冷飕飕。葵榴花发已云夏，竹树风生却似秋。骤雨乍晴双港涨，宿云初敛四山幽。客怀顿觉添萧洒，且放吟情出一头。
往来萧寺几经年，时向僧窗听说禅。一事不成空老去，三椽聊寓幸安眠。诗篇冰雪无蔬气，粥饭齑盐有道缘。欲卜归期犹未定，况闻绿树有啼鹃。
吟髭细撚祇堪伤，几度徘徊立夕阳。诗不疗饥徒着意，酒能作病莫持觞。此心轩豁出云月，浮世间关逆水航。多谢老天怜我在，长教穷健又何妨。
每忆吾庐隠者居，天然景物足清娱。树林阴翳鶑求友，帘幕深沈燕引雏。可钓可耕盘谷序，堪诗堪画辋川图。何当归去北窗卧，能胜羲皇以上无。
自怜老境渐侵寻，检点头颅雪旋深。无酒浇愁还独啸，有时得句但长吟。一天月色涵秋意，四壁蛩声恼客心。好是夜凉清似水，萧萧风度古松林。
眼前诗料底消寻，移入蛮笺别浅深。无斧凿痕方造妙，超尘俗表始堪吟。物情体状须留意，句眼推敲好用心。试看咏梅千万首，影香独数老逋林。
儿童探穴戏搜寻，隐迹苔阶深复深。见敌有时能勇鬭，无情终夜只清吟。唤回枕上羁人梦，恼碎闺中织妇心。莫向当今机局去，抛梭络纬已林林。
西风凄紧未成霜，拄杖横拖访紫阳。绕郭溪山千古胜，泛杯萸菊一时香。鬓边有雪身还健，笔底无尘句不狂。佳节直须拼酩酊，浑如仙在白云乡。
短鬓萧萧已半霜，从教憔悴胜东阳。磨穿老砚画成趣，撚断吟髭句不香。月下行歌闲放逸，酒边起舞发清狂。欲过郑老论心事，可惜相逢各异乡。
连年客里度星霜，过了重阳又一阳。篱下正怜丛菊老，风前将领早梅香。宁同子美吟诗瘦，岂效宽饶肆酒狂。欲卜归期犹未定，空劳魂梦绕江乡。
诗逢佳节应酬忙，三斗何妨效汝阳。帽任欹斜双鬓白，菊无今古数枝黄。龙山景物自消长，栗里琴书今在亡。往事莫谈添感慨，醒时也作次公狂。
江天向晓缊轻寒，雾卷云收眼界宽。雁起沙头兵出戍，鹭翘柳上雪成团。数声柔橹船初发，一片寒芦叶半干。无奈满前诗料富，耽吟几致废朝餐。
忆昔鸣驺闯草庐，欢然把酒话襟期。自从六月袂分后，又是重阳节过时。江左英贤姑佐邑，湖南松竹助哦诗。饯违不及空惆怅，傥或逢梅寄一枝。
孤山仙冢草菲菲，姓字留将后世知。遣稿文无封禅事，名家梅有影香诗。祇惭老子携琴晚，不见苍头放鹤时。一瓣心香聊敢敬，寒泉自掬酹甆卮。
到得黄盆九月天，呼童弛担驻征鞯。迢迢江水天连楚，漠漠淮乡稻满田。酒旆风翻疏柳外，渔家网晒夕阳边。买将郭索倾杯处，对景诗成恰一篇。
竹杖芒鞋度断冈，崎岖小迳绕寒塘。野梅照水初含白，山菊支霜未委黄。对景每番成感慨，把杯几度放疏狂。此生但只安吾分，无辱无荣寿且康。
丹房萧洒绝纤埃，石迳萦纡辟草莱。窗外果从猿摘去，山中芝藉鹤衔回。一瓯白雪汤轻注，三尺青蛇匣不开。如许清虚尘世隔，明朝再约抱琴来。
传呼门外骇还惊，忙着荷衣倒屣迎。皂盖朱幡人从简，雕鞍绣勒马蹄轻。群中驽顿增高价，爨下桐方有烈声。多谢使君青顾后，免教汩没度浮生。
冬孟犹余一叶蓂，中原贤哲此时生。星辉南极躔吴分，月出东山照歙城。耐与寒花香晚节，清如冷蕊味和羹。童颜鹤发神仙骨，便是崆峒老广成。
回首明年六十春，依然不改古衣巾。画图萧洒诗千首，心地通明月一轮。钟鼎虚名虽是贵，箪瓢陋巷且安贫。客来问我平生事，宠辱俱无老逸民。
崖翁底事姓名香，照世文章日月光。葭坞留荷啼晓露，茧窝埋玉黯斜阳。碑刊地记生前撰，甃蚀苔痕去后荒。一炷炉薰瞻敬罢，教人空结九回肠。
拙稿携将谒使君，区区那敢冀知闻。编成初卷如终卷，赋就三分诵七分。妄意僭干修月斧，删芜端藉运风斤。一经题品便佳士，庶别丛间莸与薰。
千载孤山处士星，只将闲逸了平生。一联好句香犹在，几世闻孙声最清。泮水工夫施教雨，梅花标格待和羹。不知野叟何缘分，邂逅城𬮱幸识荆。
行止由来不自如，八年初度寓僧庐。半生闲逸云无定，两鬓萧骚雪尚疏。岂愿身荣如卫鹤，祇惭技拙类黔馿。今朝六十从头起，数到稀年更有余。
世路间关迥不同，生涯淡薄砚池中。买蓑去伴玄真子，著句来违黄石公。虽慰晓猿兼夜鹤，却嗟社燕与秋鸿。从今雪月交光夜，乘兴当思泛短篷。
花朝恰了一分春，雨雪阴霾占两旬。物态未妍寒瑟缩，人生易老事因循。洗瓷杯酌浮蛆酒，拥地炉烧带叶薪。翻忆昔年成感慨，长官出郭劭耕民。
歙境争先睹使星，玉川风致是前生。壮怀学富五千卷，明月光分十一城。吏立寒冰惊号令，民沾和气乐耘耕。政声久彻宸旒听，行看金瓯覆姓名。
自怜双鬓已星星，书剑无成老此生。愿识荆州轻万户，要令和璧重连城。敲推风月诗随兴，模写江山笔代耕。闻道珠玑囊拍塞，愿分颗粒振声名。
幸披云雾睹青天，尽道山人有宿缘。得坐春风才半日，胜居尘世已千年。槎枯许到银河畔，葭老容依玉树边。两字光芒关不住，私心犹敢觅新篇。
清明又向客中过，忆著家山事若何。未及扫松徒怅恨，偶因得句漫吟哦。六旬身世忧怀少，九十春光阴雨多。对景岂宜虚负却，把杯须拼醉颜酡。
松阴石迳绝纤埃，缓步行春得得来。风景一川诗料足，楼台两岸画图开。山花乱插髼松鬓，村酒频倾潋滟杯。扶醉归来天欲莫，数声鼓角又相催。
轺车至日岁将更，又趁薰风理去程。历遍山城留好句，苏回民瘼快舆情。人言但有官如此，世道应无事不平。祇恐江东难久驻，看看诏趣秉钧衡。
数竿修竹半池荷，密掩柴门少客过。笔底画能希李郭，囊中诗欠似阴何。一心夜月炯长在，两鬓秋霜积未多。花甲明年重数起，幸逢尘世息兵戈。
半生迹未历江湖，辟地东郊旋剪芜。结屋池边尘自少，莳梅窗外俗全无。偶来啜茗谢良友，不肯趋时愧腐儒。却笑一寒难措手，欲裨短褐拆天吴。
时光迅速走双轮，忽忆前朝事已陈。门外难交骑马客，竹边惟结话诗人。生来岂羡陶朱富，老去宁甘原宪贫。处世自怜浑不解，江山聊助笔头春。
细撚吟髭谩赋诗，骚人那敢与争驰。倾杯对月风清夜，倚杖观山云敛时。世事安危浑莫问，人生得失底须悲。何当琢就梅花句，付与高楼画角吹。
堂标野趣岂虚传，坐看朝岚与夕烟。支迳萦迂斜傍竹，幽池清浅倒涵天。少年心付沾泥絮，晚景身犹顺水船。却喜传家惟老砚，麝煤磨尽可曾穿。
桂薪玉米转煎熬，口体区区不胜劳。今日难谋明日计，老年徒羡少年豪。皮肤剥落诗方熟，鬓发沧浪画愈高。自顾一寒成感慨，有谁能肯解绨袍。
长吟抱膝更欷歔，较著前时迥不如。世事看来巢幕燕，人生勘破上竿鱼。投非所好缘工瑟，见匪相知懒曳裾。造物岂应私困我，还须水到自成渠。
检点头颅发半丝，老来刬地费支持。技缘冷淡知音寡，事每差池赋命奇。一暴十寒良可叹，三平二满且随宜。杜门懒出过从少，自录唐诗旋课儿。
竹边窗外小池塘，青盖亭亭拥靓妆。莫把仙娥相比拟，合将君子为平章。凋时堪供真人艇，老去犹充楚客裳。几夜月明风露下，输侬受用许清香。
横塘清浅藕花开，绰约冰姿绝点埃。雨过浑疑汤餠试，风生却讶玉山颓。未经太液承恩去，先向东林结社来。铨次群芳须第一，妖红丽紫尽舆台。
秋高秣马理征鞍，琴鹤相随上帝关。已有声名闻草木，又将诗句动夷蛮。金銮未赐金莲炬，玉陛将催玉笋班。管取来年三二月，定看昼著锦衣还。
黄花开后骤征鞍，再见黄花秋又残。只字未能通间阔，长笺先辱问平安。共看明月隔千里，独对西风愧一寒。祇有麓翁知我者，何时会面话辛酸。
星辉南极彩云边，律转黄钟一日前。河岳间生贤太守，椿松齐算老神仙。心犹秋月烛千里，人在春风度两年。祇恐练溪难久驻，行看飞诏下尧天。
天遣冯夷剪水飞，拏空万木冻龙痴。寒思坡老玉楼句，清想刘叉冰柱诗。谩拥地炉然竹火，更垂纸帐当罗帷。谁知预作丰年瑞，不疗贫家眼下饥。
连朝飞雪满山城，恰负人言雪易晴。梅顿添肥香不减，竹虽暂屈节还清。闭门僵卧嗟寒士，煮水烹茶任巨卿。但喜遗蝗深入地，休夸李愬把吴平。
老来鹤发更鸡皮，计解曾无六出奇。耕钓云烟三寸管，剪裁风月几联诗。逢人多谢开青眼，顾我惟惭匪白眉。世路近来虽著脚，不如退步学聋痴。
生意窗前草不除，翛翛苍玉自扶疏。贫将入骨谁怜我，富欲掀天命属渠。学圃频观种树传，杜门几似绝交书。有时间有过从者，分席非樵即是渔。
兴来呼酒乏瓷卮，自笑醄醄作么为。细诵坡仙前后赋，更歌元亮去来辞。一心湛彻长如水，两鬓髼松半欲丝。毕竟不消惆怅得，苍松独傲岁寒时。
倒指头颅六十余，尤堪抱瓮灌园蔬。生来自得江山趣，身后何消竹帛书。无事关怀心寂寂，有时敲句意徐徐。乘闲问柳寻花去，缓步安然当小车。
賸喜壶中别是天，诛茆结屋竹梅边。伴人有意一泓砚，笑我无缘二顷田。半醉半醒知酒圣，非空非色悟僧禅。门前青嶂浑如画，云去云来树倚巅。
百尺楼高足赏心，我来犹记旧登临。四时天色有晴雨，一片湖光无古今。远塔连云知寺隠，小舟穿柳觉村深。凭阑多少斜阳景，分付渔歌替晚吟。
富贵宁如节义香，也教青史播余芳。四年谏省归何暮，七十新参老欲彊。孺子早闻辞爵位，君谟今又去班行。轺车玉节江东路，清梦时应绕建章。
元翁作颂鲁公书，峭壁云烟万古垂。三绝堂前月浸碧，两峰亭下草生悲。英风义概有存者，流水高山谁会之。便使中原归赵璧，磨崖再勒中兴碑。
大坟老树列其中，小冢旁堆树亦同。不世孝忠惟父子，极天愤痛在英雄。上方有剑谁能请，中国输金使不通。相对含悲石翁仲，老衰无泪落秋风。
今古茅山是胜游，秀峰突兀绕沧洲。云含老树迷还散，石拥甘泉咽复留。未见岩风晨下鹤，祇闻涧月夜鸣蜩。道人不是悲秋客，黄菊丹枫相对愁。
春风休记旧繁华，举案园林乐事赊。月引池光归座榻，云含花气入窗纱。鹿门本是庞公宅，栗里谁寻旧令家。相对莫论终岁计，酒狂诗癖自生涯。
三分春色二分休，是处红稀绿已稠。芳草池边空有思，落花亭畔不胜愁。人情似昔犹难合，身世于今岂易谋。若欲忘忧须是酒，醉乡安稳胜封侯。
玉堂佳人珮琼英，月下乍见心眼明。贞心野雪压不死，幽韵天风吹逾清。玉龙声高夜漏下，绿衣舞短天鸡鸣。岁寒一见苦易别，安得白头敦弟兄。
三百余年卧甲兵，天低雨露此生成。万家都会楼台矗，千顷平湖舸舰轻。环珮玉堂人楚楚，靓妆珠箔女盈盈。回头万事俱尘土，惟有湖痕岁岁平。
钱塘日夜水东流，回首孤山绿尚稠。千载老仙随鹤去，百年此地少人游。相逢柳色还青眼，说着梅花总白头。身后闲名推不去，当年误识薛杭州。
玉节星轺御史冠，邦人多少路旁观。半空寒月千峰榭，一歃清泉七里滩。天地鸢鱼春鼓舞，山林鸡犬夜平安。好须借得长年住，截断车轮挽珮珊。
纹楸漫灭㸑桐焦，赢得无何醉浊醪。别墅功随淮上水，广陵人化里中蒿。知音那似无弦好，当局何如不着高。寻取旧樵归隠处，坐看尘世戏儿曹。
歌尽骊驹落日寒，相思无处问平安。客愁白发三千丈，世路青泥百八盘。夜月梅花频入梦，秋风菰米强加餐。高山如故丝弦在，懒向旁人取次弹。
东林冠盖旧耆英，百尺丰碑志墓茔。经济志高官职小，睦姻义重货财轻。永平仓下遗红粟，仁寿堂前有紫荆。夜半山舟谁负去，盖棺犹是昔簪缨。
天碧星河欲下来，东风吹月上楼台。玉梅雪柳千家闹，火树银花十里开。紫凤笙繁声曼衍，黄龙舞缦影徘徊。香车匝地红尘软，莫遣铜壶漏箭催。
正好山中赋草堂，老龙谁唤起南阳。青衫华发剑三尺，白犬丹鸡酒一觞。尘世功名蕉下鹿，半生爵禄梦中羊。年来处处波涛险，莫趁风帆上海艎。
地到偏方苦雪霜，苍生寒谷望春阳。一麾使节来天上，万口行碑在路傍。里役庄成民弛担，关征法简旅行粮。祇今骑鹤扬州去，剩得新诗富锦囊。
勘破西铭识本真，添来注脚又重新。父天母地元同体，物与民胞总是春。放荡异端黄老佛，纷争战国楚齐秦。要知俯仰皆无愧，请向圣贤求事亲。
双杏坛前花自春，登坛宛见仲尼心。千年此树几寒暑，一线生机无古今。西狩事非成反袂，缁林曲在尚鸣琴。闲花满地乾坤老，三叹遗风感慨深。
谁表新阡瞰石关，要将孝义轨人寰。千年永宅归元亮，百尺丰碑葬鲁山。旌旐尚存青槚外，亭台半在白云间。儿孙自是骅骝种，早入君王十二闲。
圯上编书未出奇，有来相问重相规。桑蓬自笑平生志，泡露谁能万世基。闲去带鉏编露术，醉来呼酒赋江蓠。青门待得瓜成熟，不似西山老伯夷。
不堪血泪望长陵，回首松楸又几春。荒垅牛眠何处是，古经狐首伪邪真。固知迁墓疑非礼，幸有周棺可芘身。若向防丘逢孔父，尚遗马鬣诏今人。
一枕邯郸午梦醒，好风吹信入轩櫺。溟抟六月鹏先化，胎孕千年鹤已灵。气囿阴阳元有数，道超天地妙无形。何时共作缑山隠，滴露松萝写易经。
万有滋荄隠混蒙，谁开玄窍泄神工。易经四圣羲周孔，数贯三天先后中。执䇲不须谈管辂，太玄休复问扬雄。只今风起从何入，知得风来是巽翁。
闲丞八品一官卑，许赞男邦问便宜。议论是非晴雨异，刑囚出入重轻疑。案头涉笔余心愧，松下哦诗官事隳。丞得君来真不负，祇应百姓与天知。
巅崖一落费攀跻，汲绠千寻重挈提。往事雪中鸿印迹，旧恩堂上燕衔泥。钱塘东去江涛远，银汉西流斗柄低。天地秋风黄叶老，年年春在故桃溪。
当年曾忆赋高唐，回首邯郸事渺茫。黄阁故人千里月，青山老我半头霜。交情脉脉园中柳，忧思悠悠陌上桑。吹断参差天欲暮，薄言兰芷寄衡湘。
饭山吟瘦带围宽，过得秋来一日欢。谩道高风怜破帽，还应衰发恋南冠。黄花几度今人老，蓝水千年时梦寒。日暮归来成醉倒，南山风雨不堪看。
日暮佳人雪满簪，不堪重听楚骚吟。游豚吹浪江风恶，穴蚁坯封山雨深。遁世敢谈枰外著，济时空抱梦中心。闲花满地将军老，莫向东风更鼓琴。
四十生儿得宁馨，试教啼看是真英。五文凤自云间落，一角麟从天上生。积善家应长孙子，读书种定作公卿。他年大耋还推子，谩道同年我是兄。
雪月堂前冷掾厅，况如此邑甚于冰。行移太白西边次，去占高青最上层。毡冷不然官舍烛，俸凉自籴太仓升。诗书莫道同刍狗，尚见宫墙践豆登。
元是公侯孝友门，及今几代见礽孙。便遗柱下持天宪，暂住都亭洗物冤。花影月边吟子野，木从窗外访南轩。汉庭羽翼须良计，谁是商山老绮园。
玉节星轺浙水边，好将疾苦问愚黔。十羊九牧鞭俱毙，一鼠群鸮肉未餍。地处覆盆遮日月，天教持斧拯闾阎。吴山不逐行人老，留取勋名众具瞻。
沧溟陵陆起黄埃，荐福碑惊半夜雷。玄鹤归迟生墓草，白鸥飞尽上矶苔。寒泉辱井留脂水，黑土夷陵出烬灰。往事兴亡浑一梦，高名千古党碑魁。
尊酒长亭忆别离，参差吹断竟谁思。我怀知己惭鬷蔑，公喜逢人说项斯。一坞烟霞双鬓老，数椽风雨二天私。钱塘日暮长江阔，薄撷芳馨结桂枝。
短短檐楹小小亭，先生家住绿杨阴。轩前乐意青山色，桥上行人流水心。半醉半醒时自舞，独行独坐更微吟。青鸾有约孤云外，立尽阑干到夜深。
河阳桃李是谁栽，怕说春归叠鼓催。正好鸣琴看锦水，俄惊飞诰下金台。一堤烟柳离亭路，两岸风花送客杯。百里桑麻正生意，为言来者好栽培。
世事兴亡转脚跟，长安处处战场尘。种桃一去非秦世，采菊犹传有晋人。已矣覆蕉成梦鹿，谁欤被发趁骑麟。千年尚记辽东路，肯向城头访旧民。
剩得田园归去来，江南两度见黄梅。轩窗有侣余松竹，墙壁无人半藓苔。独抱丹心徒自苦，相逢白首不须哀。人间万事不可极，一梦蘧蘧心已灰。
君家久富五经储，更有儿孙读祖书。事究麟经明亥豕，理穷羲易得筌鱼。枳丛不是栖鸾处，花县来观展骥初。北道主人今有托，华山应得老骑馿。
声价中州第一流，双凫飞下锦溪头。隠微去处求民瘼，潜伏中间破吏媮。暮雨烟村无吠犬，去年荒土有耕牛。昼帘余暇浑无事，好去栽花待胜游。
谩学狂吟试笔毡，惭无风度似僧虔。五车不作黄金屋，方寸犹存白玉田。万事混茫随梦境，一关玄牝透真筌。北窗人在羲皇上，占得清风一榻眠。
有鸟千年去不归，归来沧海劫尘飞。白杨北郭行人少，青草中原战马肥。喑噫阴阳成物累，浮游天地寄身微。老来尽弃人间事，犹占江头白鹭矶。
父母人心物岂无，静观禽鸟见中孚。自来择木心劳瘁，到得成巢口卒瘏。囝翅渐长郎罢短，仔身已壮阿𡝠癯。人间恩义尚如此，几个林中反哺乌。
考叔分羹我独无，不如鸣鹤自相孚。世途跋涉牛先喘，仕路驰驱马已瘏。弗逮子舆三釜养，空余颜氏一箪癯。蓼莪诗废遗躯在，愧死林中孝义乌。
万事空花过眼无，到无言处自心孚。践头苏爨刍何用，垂耳盐车马以瘏。野鹤不须惊客去，山雌一任笑人癯。他年史氏求遗稿，幸免台中道噤乌。
一家南北混车书，谁使斯民耳目涂。昔日簪缨今役户，朝时弦诵暮征夫。迩来风雨无完屋，何处乾坤着腐儒。不意斯文天未丧，凤凰来后见河图。
苍生下土望天仙，乞得君恩易地然。绣斧聿来霄汉上，丹书先到浙江边。学徒免隶夫征法，官品宁输户役钱。愧死支离疑效报，不妨鼓䇲乐天年。
富贵朱门盖里闾，先生𣃁石此山居。一区自足子云宅，三径何妨靖节庐。万壑风云生几席，四山花木入庭除。乾淳岂少高官爵，自是寒泉要著书。
鸮林何处听遗音，三叹斯文试共论。梁木梦非千圣往，瓜丘烟断六经存。悠悠沧海东流远，耿耿中天北极尊。吾道未亡邹鲁在，肯教失脚落他门。
老去庄陵一钓竿，钓鱼犹胜乞粗官。十年事业闲中过，千载功名死后看。往事危枰休下着，交情枯木独知寒。相逢一笑双蓬鬓，还倩何人斲鼻端。
闻说南山孕凤雏，崭然头角见嵚㠌。月宫仙桂托根异，海岛蟠桃生子迟。七秩高年堂上父，一生足事膝间儿。朱颜白发方强壮，要看梧孙长碧枝。
千古青囊破六丁，太原衣钵在心经。天教文字留心印，世有儿孙振说铃。跨断九龙行地脉，踏翻八卦撼天星。灵犀一点无传诀，莫向山头泥鬼灵。
鼎湖弓堕赋归来，地拆天分泰华颓。膝上二雏兵血燐，楼头万卷劫池灰。百年豪杰埋荒草，半世功名落大槐。身后有孙酹松柏，桥陵金粟暗苍苔。
百年弓剑入桥陵，岂料三泉化劫尘。空有鱼灯照荒土，忍将玉轴问遗民。苍梧日落啼丹雀，金粟云深卧石麟。寒食家家上丘冢，六宗盂饭属何人。
昆明灰出海扬尘，老去英雄白发新。宫阙崔嵬千里月，楼台牢落十年春。血流杜宇悲游子，梦断梅花忆故人。立尽断桥寒日薄，回头何处望天津。
拟吊英雄酒一觞，二公肝胆一冰霜。金人未殄将军死，宋事无成国士亡。湖上黄埃寒柏惨，沙场青血夜燐光。生刍一束新亭泪，千古兴亡说未央。
如此光阴冉冉何，青萍失手意蹉跎。门前流水溪山在，帘外落花风雨多。百岁身名头半雪，十年世事泪悬河。相逢莫问升沉事，且对尊前听浩歌。
只鹤扬州问故家，一尊后土吊琼花。人间惊破霓裳舞，天上征回玉女车。死蘗记曾沾雨露，落英誓不污泥沙。后庭玉树今谁主，犹得台城葬丽华。
坐对烟煤冷麝脐，一窗风雨懒幽栖。蚕丛国破鹃啼血，王谢堂空燕落泥。华表有时归老鹤，桃都何处听天鸡。十年往事俱尘土，莫上扬州唱竹西。
风吹苦楝结轻寒，干石青精屋半间。泼火雨收春树绿，踏青人出画帘闲。红颜白发悲欢事，旧日新年梦觉关。满地落花啼鸟急，天涯游子几时还。
金沙开遍牡丹忙，更簇酴醾上架芳。霞绮罗纨围国色，玉堂金屋拥君王。妆成三月春光富，留得一年花事长。昨夜紫薇红药里，诏君题品是谁香。
洛花欲放趁春忙，一架花添两样芳。倚槛白红多侍女，临轩黄紫是真王。只愁吴苑馆娃老，无奈唐宫春恨长。说与天公须爱惜，莫教风雨委泥香。
歌舞钱塘厌说兵，悠悠往事竟何成。钱镠铁箭千年在，伍子鸱夷一死轻。湖上园亭春代谢，江头潮汐月亏盈。相逢白首休相问，见说宫门草树平。
处士横桥野水流，先生家住暮云稠。百年故国成尘梦，千古青山忆旧游。林下客盟寒白鹤，梅边诗稿问苍头。公来但扫坟前竹，莫载虚名入帝州。
玄白纷纷老子云，那从覆瓿觅遗文。六爻本自画前具，三极都从心上分。未许诸儒将见见，只应四圣自闻闻。浪谈正堕负苓笑，况敢持芹更献君。
莫向扬州唱竹西，枯桑海水自相知。笼中老鹤千年翅，冰下寒蚕五色丝。官小暂淹山谷驾，庭闲好和老坡诗。凌风更上丹山顶，应笑人间蚁垤卑。
半夜愚翁挟北山，头衔休系旧时官。风云失手剑光冷，霜雪满头衣带宽。归去荒园三径菊，相期晏岁九皋兰。年年江上风涛恶，不上严陵七里滩。
白首相逢叹暮年，楝花风后草连天。单车载月来林下，樽酒移春入座边。野老争持寒涧水，山灵尽扫暮庭烟。从君去后柴门闭，惟有闲云绕屋椽。
昔年有约共投簪，回首红尘白发新。物外烟霞逢野逸，山中风雨望佳人。好凭野鹤寻和靖，莫待山灵唤孔宾。迟暮不来松荫落，飞柯恐解折车轮。
别后频惊束带宽，相逢亦复笑苍颜。祇今岁月青牛老，何处烟波白鸟闲。千古心期寒绿绮，十年世事堕黄间。修篁倚遍空江暮，枉杀招呼费小山。
回头五十九年非，千里晨风翼倦飞。门外黄尘时事改，樽前白发故人稀。金河沙暖春鸿去，朱雀桥空海燕归。惟有严陵滩下路，年年潮水上渔矶。
郊原踏遍拾芳蘅，归听城头打二更。野渡无人舟早宿，山蹊有月马迟行。人家灯落半江影，僧寺钟来隔岸声。世路百年双屐底，青山不老白头生。
阿滕试手下祥霙，散入郊原一尺盈。春近园林先富贵，夜深天地更分明。懒随柳絮夸安石，浪入梅花妒广平。明日诗坛期白战，莫将点墨污瑶琼。
乾坤不固夜舟藏，去跨青鸾觅玉霜。东野诗随山月堕，龙门洒落冢泥香。生传嘉祐皇储疏，死葬贞元绿绶章。九些招魂招不返，黄昏豺虎啸山墙。
猛拍阑干赋感伤，十年往事几回肠。宁能璧与头俱碎，安得车将臂怒当。太傅长沙悲𫛳鸟，中郎北海牧羝羊。天荒地老英雄尽，万古青山只故常。
病鹤衰翎叹折伤，惟余芝草疗饥肠。阵图死不忘鱼复，江舰生难候马当。自分无帷埋畜狗，尚怜有肆返屠羊。头颅老尽心犹在，夜半钧天梦太常。
政自伤悲叹纬嫠，可堪重赋柏舟诗。鸠怜只影营巢瘁，乌喜孤雏返哺慈。半世苦心生自媚，百年贞节死方知。曼曼世路成孤愤，惭愧山前读墓碑。
白水轻烟古辋川，满山红叶稻平田。悠悠客梦孤云外，落落诗情夕照边。天阔风高黄鹤影，江空岁暮白鸥缘。推敲不任骑馿去，却讶昌黎识浪仙。
海南觅得古藤枝，持与诗人杜牧之。紫贝斑文鞭更烂，赤龙苍骨蜕尤奇。路无夷险终全节，用有行藏一任时。非但与君扶脚力，𫓩蛟剸虎要支持。
世路悠悠水上萍，相看谁与眼长青。千年彝鼎观勋业，一代图球见典型。谩道石能生白璧，自知竹已化青宁。绝怜驿路梅花句，肯落空江杜若汀。
曾向孤山㔉薜萝，根株栗栉试摩挲。持身惯历风波路，回首还怜雪月坡。铁骨自将惟世用，赤心不偶奈时何。会寻苍竹成龙去，莫向葛陂深处过。
银汉无声玉漏沉，楼高风露入衣襟。洞龙睡熟云归岫，枝鹊啼干月满林。瓮里故书前世梦，匣中孤剑少年心。征鸿目断阑干角，吹尽参差到夜深。
一厨聊寄等归藏，荷锸携壶毕此乡。逆旅不归前路恶，盖棺未了后期长。圹中酣饮自忘癖，道上哀歌人笑狂。千古心存千古事，青山流水付于塘。
一卷南华一炷香，身闲随处是仙乡。竹声侵户朝眠觉，花影移阶昼坐忘。杜曲自耕贫亦乐，柴桑可葬死何妨。悠悠往事俱尘土，剩得头颅上雪霜。
沉水烟销宝鸭香，山窝人在水云乡。鱼非惠子同鱼乐，蝶化庄周并蝶忘。心了固知身是寄，物齐宁与道相妨。清明即是神仙界，不用丹炉炼玉霜。
闲随鹤影步山蹊，摘草归来养竹鸡。水带平沙流涧浅，云将落照压山低。覆阶乱叶凭风扫，护径丛筠借鹭栖。万物不言皆自得，此心触处见端倪。
休休万事总归休，犹占青山对白头。籁寂乾坤机落落，境忘身世梦悠悠。孤云野水辽天鹤，明月清风露地牛。此意不知谁会得，一声铁笛万山秋。
百年闲梦寄山窝，世态人情任唯阿。竹裹贞心经岁老，梅开白眼看人多。身从野叟分樵牧，莫遣山灵扫桂萝。黄阁朱崖身外事，一蓑牛背夕阳歌。
灶堕丹飞昔未仙，重来人世了前缘。自怜白发随孤影，空抚青萍忆少年。黄菊秋余花尚耐，玄梨霜后果初圆。问君何以为翁寿，但诵黄庭内外篇。
骑鸾一去藐尘寰，万里天风杳珮环。江海十年生白浪，星霜七秩陨朱颜。瑶池月堕梦中梦，翠岘云归山外山。身世到头秋露尽，吟魂犹自在人间。
浮槎曾误客星占，屐齿空传遍好山。弱水方壶三万里，武夷玉女九重关。蹇馿有径穿花外，短棹无人出苇间。不是钟山真勒驾，自惭松桂莫能攀。
自怜恶石狠难鞭，归去渔樵结老缘。野鹤分无轩上禄，醯鸡粗足瓮中天。病来摩诘非真佛，睡去希夷已半仙。僻好自耽如嗜酒，醉乡休与醒人传。
谩道无丹蜕骨凡，绣襦不换嫁时衫。老天倘未忘周孔，巫鬼何须问抵咸。身健加餐亲鼎饪，眼明减药认囊缄。山中吠犬千年杞，采采犹堪餍吻馋。
不是尘中骨相凡，蓉裳蕙带芰荷衫。勿疑有疾淫成蛊，须信无心感是咸。裹药曾经丹灶火，裁书祇欠土奁缄。病余努力加蔬饭，莫笑筼筜太守馋。
灵山何许问巫凡，狭地知难旋舞衫。枕上病虽忧白傅，床前教肯愧陈咸。君宜借力宽诗课，我亦埋头事药缄。种术养凫随分足，岂因富贵堕涎馋。
买得园亭乐赋归，一庭翠碧映参差。自怜封户培新笋，更喜添孙养嫩枝。翠袖倚看云影乱，银床坐对月阴移。沉香栏北花如故，富贵无心懒赋诗。
剩得闲身镇自怜，更怜闲占此山泉。满阶碧草客稀到，半榻白云人对眠。窗影枝摇知雀踏，壁痕苔湿认蜗涎。日长静看辛夷树，落尽闲花忘宿缘。
坐断乾坤老一窝，修篁翠袖自婆娑。半生梦觉青山在，万世期长白日过。云影对人闲里好，禽声入耳静边多。舞雩不是真狂者，乐上心来可奈何。
拟将物化问渔樵，妙里无形本寂寥。大地云生千嶂雨，中天月上九溟潮。山河劫运九中化，世界尘缘座上销。此意到头谁会得，任他人道似逍遥。
天教龙马现河图，尽把先天授伏羲。三极都从九里出，六爻只向一中推。易如可毁乾坤熄，神本无方昼夜知。三圣有忧辞已赘，寥寥千载复何时。
易寂无为有感几，几存万物未生时。阴阳理向极中看，天地心从复处知。潮上海门探月窟，日回地户濯咸池。何时骑鹤研朱露，共勘经图叩古羲。
西狩事非文殆丧，舂陵书出道宁孤。六经有舌存先圣，千古留心付后儒。杲日丽天随处见，逝川行地几时无。斋居珍重赓歌意，即此全吞太极图。
世事谁家屋上乌，重来犹认旧西湖。风帘隔岸自高下，烟寺前山半有无。野水菰蒲飞属玉，夕阳栏槛唤提壶。十年不记梅花梦，试向孤山问老逋。
白发星星纱帽乌，怕随年少过西湖。清明上冢行人少，寒食开门宫使无。半世行藏随杖屦，百年悲乐寄樽壶。归来第五桥边路，半树残阳噪毕逋。
飘零短翅叹谁同，犹记当年系足红。人事合离梦槐国，岁时来去旅新丰。新楼绿幕无巢地，故国乌衣隔海风。说尽兴亡人不识，春风双泪白须翁。
说着兴亡事不同，且斟玄玉驻颜红。云轩梦断宫花逝，彩缕盟寒墓草丰。处处社时茅屋雨，年年春后楝花风。人间不是无栖处，要认当年旧媪翁。
未能生翼化鲲鱼，谁御泠风问太初。十载青衫关洛客，半生白首楚桥书。蹇馿岂解思长道，病鹤徒知恋旧庐。世有二程精说易，皋比何事到横渠。
诗书无用戏侏儒，两序今犹见璧图。末路弟兄知己少，中原人物似君无。曲终湘水丝绳绝，书入昭陵笔砚芜。珍重江南春信早，暗随梅萼到西湖。
半世虚名我误儒，樊中短翅倦南图。黄尘世路千年改，白发心期四海无。绩纺妇慵麻褐短，耕锄儿懦豆田芜。老来万事心灰尽，只愿君王赐镜湖。
声干木铎说铃非，天地无情世运奇。吾道悠悠川水逝，人才落落晓星稀。百年身后千年远，万个人中一个知。一曲汾亭弹未尽，却教渔父泄天机。
富贵男儿昼锦衣，天涯漂泊众心违。人情钩饵惊鱼去，世界瓶罗碍雀飞。隠去甘从山鬼唤，狎游宁堕海翁机。草堂犹在终归去，只恐风尘白发微。